title: Samuli Vauramo

text: Elokuvan puolella Vauramo nähtiin ensimmäistä kertaa Aki Kaurismäen ohjaamassa elokuvassa "Mies vailla menneisyyttä" (2002), jossa hän toimi avustajana. Ensimmäisen ison roolinsa hän teki Dome Karukosken ohjaamassa elokuvassa "Tyttö sinä olet tähti", joka sai ensi-iltansa lokakuussa 2005. Vauramo sai roolistaan rap-muusikko Sunena Jussi-ehdokkuuden kategoriassa paras miespääosa.


title: Samuli Vauramo

text: Seuraavan elokuvaroolinsa hän teki Markku Pölösen ohjaamassa elokuvassa "Lieksa!", joka sai ensi-iltansa syyskuussa 2007. Muita suomalaiselokuvia, joissa Vauramo on näytellyt, ovat muun muassa Aku Louhimiehen "Käsky", joka ilmestyi vuonna 2008, ja Marko Mäkilaakson "War of the Dead", joka kuvattiin vuonna 2007, ja joka saa Suomen ensi-iltansa vuonna 2012. Television puolella Vauramo on nähty pienissä rooleissa sarjoissa "Sairaskertomuksia" (2004) ja "Rikospoliisi ei laula" (2006), Vesa Suomisen roolissa sarjassa "Uutishuone" (2009) sekä Nils Grönholmin roolissa Tapio Piiraisen ohjaamassa televisioelokuvassa "Bodomin legenda". Hän esiintyy myös Irinan ja Maija Vilkkumaan musiikkivideolla ”Kunnon syy” vuodelta 2010.


title: Samuli Vauramo

text: Vauramo oli vuonna 2009 yksi kymmenestä European Film Promotionin Shooting Stars -näyttelijästä. Hän on näytellyt suomalaiselokuvien ja -sarjojen lisäksi myös kansainvälisissä tuotannoissa. Vauramo näyttelee pientä roolia, ruotsalaista palkkamurhaajaa, elokuvassa "The American" (2010), jonka pääosaa esittää George Clooney, ja lisäksi hän on pääosassa itävaltalais-amerikkalaisessa elokuvassa. "Autumn Blood" -työnimellä kulkeva elokuva on kuvattu Itävallassa ja se kertoo ankaran isän varjossa kasvaneesta nuoresta metsästäjästä. Vauramon lisäksi elokuvassa nähdään muun muassa Peter Stormare, Sophie Lowe ja Gustaf Skarsgård. Elokuvan on ohjannut Markus Blunder ja sen maailman ensi-ilta on loppukeväästä 2012. Hän on näytellyt myös Bryan Singerin tuottamassa, vuonna 2011 kuvatussa nettisarjassa "H+", jossa hänellä on suomalaissyntyisen Topi Kuuselan rooli.


title: Samuli Vauramo

text:
Vauramo näyttelee uudessa, vuoden 2017 versiossa Tuntemattomasta sotilaasta luutnantti Lammion roolin. Hänellä on rooli myös kotimaisessa elokuvassa
"Kääntöpiste", joka sai ensi-iltansa maaliskuussa 2018.


title: Samuli Vauramo

text: Vauramo kihlautui huhtikuussa 2017 yhdysvaltalaisen naisen kanssa.


title: Majakkalaiva Storkallegrund

text: Majakkalaiva Storkallegrund oli Selkämeren pohjoisosassa toiminut suomalainen majakkalaiva.


title: Majakkalaiva Storkallegrund

text: Selkämerellä Moikipään ja Bergön kautta Vaasan on jo kauan kulkenut suosittu ja vilkasliikenteinen väylä; sen suulle päätettiin vuonna 1878 asettaa majakkalaiva; liikenteen vilkkauden ja merialueen myrskyisyyden vuoksi päätettiin että alus tulisi olemaan höyrylaiva; Suomessa se olikin ensimmäinen lajissaan.


title: Majakkalaiva Storkallegrund

text: Uusi majakkalaiva rakennettiin Viipurin Konepaja Oy:n telakalla seuraavana vuonna; mitoiltaan se oli hiukan suurempi kuin vanhemmat alukset eli 29,7 x 6,6 x 2,3 metriä; runko oli terästä ja koneisto höyryhiilikäyttöinen teholtaan 160 hevosvoimaa. Alus oli muista poiketen valmistuessaan rungoltaan ruskea. Valolaite oli vanhaa majakkalaivoilla käytettyä tyyppiä eli kolme naurisöljyllä toimivaa lyhtyä, jotka oli sijoitettu keulamastoon ja näyttivät valkoista valoa ympäri näköpiirin.


title: Majakkalaiva Storkallegrund

text: Jo varsin varhain alus maalattiin muiden majakkalaivojen tapaan italianpunaiseksi, koska entinen väri aiheutti sekaannuksia.


title: Majakkalaiva Storkallegrund

text: Valolaite uusittiin asetyleenikäyttöiseksi 20-luvulla. Alukseen asennettiin samanlainen maston huippuun kiinteästi tullut lyhty kuin aiemmin sähköisellä valolaitteella varustettuun Äransgrundiin. Molemmissa laivoissa lyhty asennettiin suoraan mastohuippuun eikä siihen liittynyt erillistä suojahäkkiä kuten mm. Rauman majakkalaivassa.


title: Majakkalaiva Storkallegrund

text: Majakkalaiva "Storkallegrund" oli eräs harvoja lajissaan, joka sai pitää koko palvelusaikansa saman nimen ja asemapaikan.


title: Majakkalaiva Storkallegrund

text: Vuonna 1957 sen tilalle asetettiin valopoiju ja alus myytiin tarpeettomana. Se sai uuden nimen "Österö" ja siitä tuli rahtilaiva.


title: Majakkalaiva Storkallegrund

text: "Österö" palveli Itämeren liikenteessä uskollisesti. Vuonna 1960 se vaihtoi omistajaa ja sai uuden nimen "Nordö". Koska uudella omistajalla ei ollut höyrypätevyyskirjaa, alus dieselöitiin saman tien. Ruuma muutettiin avoimeksi irtolastin kuljettamista varten ja kansirakennelmat purettiin. Uusi kansihytti sijoitettiin perään.


title: Majakkalaiva Storkallegrund

text: Alus kuljetti kaikkea kaikille. 16.6.1966 se oli lastattu tiilillä, soralla ja sementillä, joita piti viedä Stor Mälöstä Maarianhaminaan. Päällikkönä toimi Per Hägglund, perämiehenä aluksen omistaja Stig Danielsson ja kolmantena kansimies Veikko Mäki. Nauvon luona alus kosketti karia ja sai vuodon alkaen kallistua. Ohi kulkenut autolautta havaitsi onnettomuuden ja kutsui merivartioston, mutta aluksen ainoa pelastusvene kaatui uppoamispyörteissä.


title: Majakkalaiva Storkallegrund

text: Aluksen päällikkö ja kansimies nostettiin vartioveneeseen ja sukeltaja löysi omistajan hukkuneena hylyn sisältä.


title: Majakkalaiva Storkallegrund

text: Entisen majakkalaivan hylky makaa Houtskarin Vuoluodon kupeessa muutaman metrin syvyydessä. Alus on pääosin ehjä, takahytti ja skailetti ovat romahtaneet, pätkä perämastoa on pystyssä. Ruumassa on yhä tiililastia, vaikka osa pelastettiinkin uppoamisen jälkeen. Vinssi ja ankkuripeli ovat tallella. Hylky on levän peitossa.


title: Atari 5200

text: Atari 5200 oli videopelikonsoli, joka esiteltiin vuonna 1982. Atari ei tarkoittanut konsolia Atari 2600 -konsolin korvaajaksi vaan korkeamman luokan tuotelinjaksi. Se oli teknologialtaan aikansa paras konsoli, mutta lukuisat suunnitteluvirheet koituivat sen tappioksi.


title: Atari 5200

text: Laite suunniteltiin Atari 400/800 mikrotietokoneiden pohjalta.


title: Majakkalaiva Äransgrund

text: Majakkalaiva Äransgrund oli Helsingin edustan alkuperäinen majakkalaiva.


title: Majakkalaiva Äransgrund

text:
Majakkalaiva Äransgrund rakennettiin teräksestä Turussa W:m Crichton & Co:n telakalla vuonna 1892; se oli hiukan muita samanikäisiä isompi eli mitoiltaan 29 × 6 × 2,7 metriä, uppoamaltaan 223 tonnia.
Alus oli vanhaan tapaan koneeton ja purjeilla varustettu. Valoina oli normaaliin tapaan kaksi mastoihin sijoitettua alas laskettavaa kolmilamppuista öljyvaloa..


title: Majakkalaiva Äransgrund

text: Varsin nopeasti todettiin, että ratkaisu ei ollut toimiva; Helsingin liikenne alkoi varhain keväällä ja jatkui myöhäiseen syksyyn. Jäänmurtajien aloitettua toimintansa myös Helsingissä tilanne kärjistyi: oli saatava uusi alus, joka pystyisi olemaan paikoillaan jopa lievissä jääoloissa – siis tarvittiin koneellinen alus, jossa olisi suojaava sääkansi; sitä ei tarvitsisi hakea pois niin aikaisin kuin koneetonta, eikä jää pureutuisi sellaiseen niin pahoin kuin vanhanmalliseen.


title: Majakkalaiva Äransgrund

text: Tällainen alus, uusi "Äransgrund" (nykyinen majakkalaiva Kemi) saatiinkin vuonna 1901; nyt entinen koneeton alus sai epävirallisen nimen ”"Gamla Äransgrund"” ja siitä tehtiin uuden aluksen varalaiva, joka sai olla paikoillaan kauneimman kesän ajan, ja uusi laiva lomitti telakalla olevia muita majakkalaivoja.


title: Majakkalaiva Äransgrund

text: Vuonna 1930 koneettomaan alukseen asennettiin potkuri ja kuulamoottori; sen uudeksi asemapaikaksi määrättiin nyt Porvoon eteläpuolella oleva Kallbådagrundin matalikko. Alukseen asennettiin nyt majakkatorni asetyleenivaloineen. Nimeksi tuli nyt "Kallbådagrund". Entinen venäläisperäinen varsin puutteellinen samanniminen alus siirrettiin asuntolaivaksi merenmittaajille..


title: Majakkalaiva Äransgrund

text: Jatkosodan aikana alus oli vartiomoottoriveneiden emälaivana, kunnes tarvittiin jälleen siviilityössään liikenteen palatessa rauhanajan tahtiin.


title: Majakkalaiva Äransgrund

text: Uudessa paikassaan alus viihtyikin aina vuoteen 1953 asti, jolloin uusi, lajissaan ensimmäinen pohjamajakka valmistui..


title: Majakkalaiva Äransgrund

text: Tarpeettomaksi jäänyt majakkalaiva myytiin yksityiselle ja siitä tehtiin vuonna 1956 "Arle" -niminen kuivarahtilaiva.


title: Majakkalaiva Äransgrund

text: Alus myytiin 1980-luvulla eteenpäin. Sittemmin se myytiin Vaasaan ja siitä tuli ravintolalaiva nimellä "Faros".


title: Majakkalaiva Kallbådagrund

text: Majakkalaiva Kallbådagrund oli venäläisiltä Suomeen vuonna 1918 jäänyt, sittemmin Suomen lipun alle siirretty majakkalaiva.


title: Majakkalaiva Kallbådagrund

text: Aluksen tilasi Venäjän luotsiylihallitus vuonna 1856 Glasgow'ssa, Skotlannissa olevalta telakalta. Alus oli mitoiltaan vakio eli 28 x 5,9 x 2,1 metriä ja uppoamaltaan 180 tonnia. Miehistöä oli kahdeksan henkeä. Aluksessa ei ollut konetta vaan purjeet sekä höyrykattila sumusireeniä ja ankkuripeliä varten. Valolaite oli muista poiketen iso lasitettu häkki, jossa poltettiin talikynttilöitä. 1900-luvun alkuvuosina alukseen vaihdettiin uudenaikainen asetyleenimajakka.


title: Majakkalaiva Kallbådagrund

text: Aluksen asemapaikka oli Porvoon ulkopuolella Kallbådagrundin matalikolla ja nimi tämän mukaan "КАЛБОДЕНГРУНДЬ" ("Kalbodengrund"). Aluksen kyljessä oli venäläistapaan valkea vyö ja nimi siinä mustalla maalattuna. Perälippu oli venäläiseen tapaan kokosininen.


title: Majakkalaiva Kallbådagrund

text: Keväällä 1918 telakalla Helsingissä ollut alus jäi suomalaisille venäläisten lähtiessä. Myöhemmin alusta ei tarjottaessa huolittu takaisin. Sotakorvausasioiden yhteydessä alus mainitaan, mutta koska se oli vuonna 1944 jo poissa valtion omistuksesta, eivät venäläiset olleet kiinnostuneet siitä.


title: Majakkalaiva Kallbådagrund

text: Suomalaiset asensivat keväällä 1918 alukseen kuulamoottorin ja potkurin. Se sijoitettiin entiselle asemapaikalleen, jolloin myös nimi suomalaistettiin, alus maalattiin kokonaan punaiseksi ja rungosta poistettiin venäläismallinen valkoinen vyö jossa nimi oli. Puutteistaan huolimatta alus pidettiin asemapaikallaan aina vuoteen 1930, jolloin tilalle saatiin Helsingin edustalta poistettu uudempi alus.


title: Majakkalaiva Kallbådagrund

text: Vanha majakkalaiva sai nyt uuden merkinnän "MKH 3" ja siitä tehtiin sisävesillä työskentelevän 2. merenmittausretkikunnan asuntolaiva. Se oli siihen tarkoitukseen täysin sopimaton ahtaiden tilojensa vuoksi, joten alus myytiin heti, kun tilalle voitiin irrottaa tilavampi.


title: Majakkalaiva Kallbådagrund

text: Vuonna 1938 alus myytiin eräälle varustajalle, joka suoritti siinä perusteellisia muutoksia; aluksesta tuli nyt rahtilaiva nimellä "Kaleva". Sittemmin nimeksi vaihdettiin "Regina". Tällä nimellä se kulki aina vuoden 1963 loppuun, jolloin se poistettiin rekistereistä ja romutettiin.


title: Nemesis (mytologia)

text: Nemesis () on kreikkalaisessa mytologiassa jumalaisen koston henki niitä vastaan, jotka sortuvat hybrikseen. Hän on koston ruumiillistuma säälimättömän jumalattaren hahmossa. Nimi "Nemesis" liittyy kreikan kielen sanaan νείμειν, joka tarkoittaa lähinnä "antaa ansionsa mukaan".


title: Nemesis (mytologia)

text: Vääjäämätön jumalainen kosto on yksi hellenistisen maailmankatsomuksen pääteemoista, joka yhdistää Sofokleen tragedioita ja monia muita kirjallisia tuotoksia. Joissain tarustoissa Nemesis synnytti munan, josta kuoriutuivat kahdet kaksoset: Helena ja Klytaimestra sekä dioskuurit Kastor ja Polydeukes.


title: Nemesis (mytologia)

text: Nemesis-sanaa käytettiin homeerisisissa runoissa ainoastaan abstraktina henkilöitymänä. Hesiodos kertoo, kuinka "Nyks synnytti Nemesiksen kuolevaisia vaivatakseen". Nemesis esiintyy vielä konkreettisemmassa muodossa eepoksessa "Kypria".


title: Nemesis (mytologia)

text: Vaikka Nemesis onkin leppymätön oikeudenjakaja – siis oikeuden, jonka on määritellyt Zeus Olympoksen hallitsemassa maailmassa – on selvää, että Nemesiksen palvonta ulottuu aikaan ennen Zeusta. Hänestä tehdyt kuvat yhdistävät hänet toisiin jumalattariin, jotka ovat ilmentymiä aiemmasta Äiti Maasta: Kybele, Rhea, Demeter ja Artemis.


title: Nemesis (mytologia)

text: Rhamnuksen jumalattarena Nemesistä kunnioitettiin ja lepyteltiin muinaisessa pyhäkössä syrjäisellä Rhamnuksen alueella Koillis-Attikassa. Siellä häntä pidettiin Okeanoksen, maailman läpi virtaavan alkujoen tyttärenä. Pausanias huomasi siellä häntä symboloivan patsaan. Sillä oli hirvensarvet, ja pienet Niket muassaan. Patsaan oli tehnyt Feidias Marathonin taistelun (490 eaa.) jälkeen veistäen sen Paroksen marmorista, jonka itsevarmat persialaiset olivat tuoneet mukanaan ajatellen tehdä siitä muistomerkin odotetun voiton kunniaksi.


title: Nemesis (mytologia)

text: Sana "Nemesis" on alun perin tarkoittanut onnentuojaa – tosin ei hyvän eikä pahan – yksinkertaisesti kullekin ansionsa mukaan. Sittemmin "nemesis" edusti katkeruutta, jonka aiheutti mikä tahansa häiriö tähän ansioiden ja onnen väliseen tasapainoon; oikeudentajua, joka ei voinut sallia tällaisen tapahtua rankaisutta. Nimi yhdistettiin yleensäkin katkeruuden tunteeseen. Neljännestä vuosisadasta alkaen Nemesis, tasapainottaen onnea sattumanvaraisesti jakavaa Fortunaa, voitiin liittää Tykheen.


title: Nemesis (mytologia)

text: Kreikkalaisessa tragediassa Nemesis esiintyy pääasiassa rikosten kostajana ja hybriksen rankaisijana ollen siten sukua Atelle ja Erinyksille. Yleensä Nemesis kuvataan Okeanoksen tai Zeuksen tyttärenä, mutta Hesiodoksen mukaan hän oli Ereboksen ja Nyksin lapsi. Nemesistä on kuvailtu myös pelkästään Nyksin tyttäreksi.


title: Peräaukon valkaisu

text: Peräaukon valkaisu tarkoittaa peräaukkoa ympäröivän ihon tummemman pigmentin vaalentamista kosmeettisista syistä. Tähän käytettyjä aineita, kuten hydrokinonia, on epäilty karsinogeeniksi tai muuten vaarallisiksi, ja niitä on kielletty monissa maissa mukaan luettuna Ranska ja Iso-Britannia. Valkaisu kestää noin 20 minuuttia, mutta vaikeissa tapauksissa se joudutaan toistamaan useita kertoja, jopa kahdeksan viikon ajan. Vastaava valkaisu voidaan tehdä myös vaginan alueelle.


title: NHL-kausi 1992–1993

text: Kausi 1992–1993 oli National Hockey Leaguen historian 76. kausi. Sarjaan kuului 24 joukkuetta, joista jokainen pelasi runkosarjassa 84 ottelua. Stanley Cupin voitti Montreal Canadiens, joka saalisti jo 24:nnen mestaruutensa. Loppuottelussa vastassa oli Los Angeles Kings, joka hävisi lopulta otteluvoitoin 4–1. Tämä kausi on edelleenkin viimeisin, jolloin kanadalainen NHL-joukkue on pystynyt voittamaan Stanley Cupin.


title: NHL-kausi 1992–1993

text: Kauden yllätysnimiin lukeutui tulokkaiden maaliennätyksen tehnyt Winnipeg Jetsin Teemu Selänne, joka voitti maalipörssin yhdessä Aleksandr Mogilnyin kanssa 76 osumallaan. Kauden ehdoton tähti oli kuitenkin Mario Lemieux, joka ylsi pistepörssin selvään voittoon 160 tehopisteellä, vaikka oli useita kuukausia ja kymmeniä otteluita pelaamatta hänellä diagnosoidun imusolmukesyövän vaatimien rankkojen hoitotoimenpiteiden vuoksi.


title: NHL-kausi 1992–1993

text: Kaudella 1992–1993 aloittivat uudet joukkueet Ottawa Senators ja Tampa Bay Lightning.


title: NHL-kausi 1992–1993

text: "Selitykset: V = Voitot, H = Häviöt, T = Tasapelit, + = Tehdyt maalit, - = Päästetyt maalit, Pts = Pisteet"


title: Althaia

text: Althaia oli kreikkalaisessa mytologiassa Thestioksen tytär, Oineuksen puoliso ja Meleagroksen, Deianeiran ja Gorgen äiti.


title: Althaia

text: Meleagroksen syntyessä kohtalottaret asettivat tuleen puunkappaleen, ja asettivat lapsen kohtaloksi elää yhtä kauan kuin puu palaisi. Heidän lähdettyään äiti sieppasi puun pois tulesta ja kastoi sen veteen säilyttäen sitä vuosikausia piilossa.


title: Althaia

text: Myöhemmin Meleagroksen tappaessa kaksi Althaian veljeä, Tokseuksen ja Pleksippoksen, metsästyksestä syntyneen riidan päätteeksi, Althaia heitti puunpalan uudelleen tuleen tappaen näin Meleagrosin.


title: WikiLeaks

text: WikiLeaks on internetsivusto, jonka tarkoituksena on antaa ihmisille mahdollisuus vuotaa salaisia poliittisia tai kaupallisia dokumentteja julkisuuteen ilman kiinnijäämisen pelkoa. Sivuston ideoijien mukaan pääasialliset kohdealueet ovat entiset neuvostotasavallat, Saharan eteläpuolinen Afrikka ja Lähi-itä, mutta he odottavat palvelun löytävän käyttöä myös länsimaisten hallitusten sekä yritysten osalta. Sivusto toimii PRQ:n palvelimilla Ruotsissa.


title: WikiLeaks

text: Nimi juontuu sanoista "Wiki", joka tarkoittaa verkkosivustoa, jonka sisältöä käyttäjät voivat itse muokata haluamallaan tavalla ja "leaks", joka on sanan vuoto monikko.


title: WikiLeaks

text: WikiLeaks on julkaissut muun muassa täydellisen kalustoluettelon Yhdysvaltain armeijan Afganistanin sodassa käyttämästä kalustosta. Mukana oli kahdentyyppisiä taistelukaasua käyttäviä aseita. Analyysin mukaan puolet uusien varusteiden hankinnasta on suunnattu kotitekoisten radio- ja kännykkäohjattavien pommien torjuntaan. Sivusto julkaisi myös salatun Kenian hallituksen raportin, jossa entinen presidentti Daniel arap Moi nimettiin syylliseksi yli miljardin Yhdysvaltain dollarin kavalluksiin valtiolta.


title: WikiLeaks

text: Sivustolla julkaistiin 7. marraskuuta 2007 Guantanamo Bayn vankileirin Yhdysvaltain armeijan henkilöstön toimintaohjeisto ("Standard Operating Procedures for Camp Delta"), vuodelta 2003. Ohjeistossa paljastettiin, että eräät vangit on sijoitettu alueille, joille ei päästetä Punaisen Ristin kansainvälisen komitean tarkkailijoita. 3. joulukuuta sivustolla julkaistiin myös vuoden 2004 versio ja kahden version välisten muutosten vertailu.


title: WikiLeaks

text: Tammikuussa 2009 sivustolla julkaistiin lista 797 Suomessa suodatetusta verkkosivustosta.


title: WikiLeaks

text: Huhtikuussa 2010 sivusto julkaisi videon, jolla Yhdysvaltain armeijan helikopteri ampuu Bagdadissa siviilejä, mukaan lukien Reutersin valokuvaaja Namir Noor-Eldeen.


title: WikiLeaks

text: Heinäkuussa 2010 sivustolla julkaistiin yli 90 000 Afganistanin sodan raporttia. Raporteissa kerrotaan muun muassa "pimeiden yksiköiden" metsästävän ja tappavan Taliban-johtajia ilman oikeudenkäyntiä, Talibanin massiivisesta tienvarsipommikampanjasta, Reaper-lentokoneiden käytöstä, sekä USA:n salanneen talibanien saaneen käyttöönsä maasta-ilmaan-ohjuksia. Dokumenteissa kerrotaan myös puolalaisjoukkojen tulittaneen vuonna 2007 kranaatinheittimillä kylää ilmeisesti kostoiskuna, ja ranskalaisten ja yhdysvaltalaisten tulittaneen busseja tappaen niiden matkustajia. Aineisto sisältää myös dokumentteja, jotka koskettavat maassa toimivia suomalaisjoukkoja. Kyse on tapahtumaraporteista, jotka käsittelevät vuonna 2009 sattunutta laukaustenvaihtoa, joissa suomalaisia oli mukana. Maavoimien mukaan asiakirjat eivät kuitenkaan sisältäneet arkaluonteista aineistoa.


title: WikiLeaks

text: Heinäkuisen vuodon toteuttajaksi Yhdysvaltain viranomaiset epäilevät amerikkalaissotilasta Chelsea Manningia, jota on epäilty myös huhtikuisen videon vuotamisesta. WikiLeaksin johtaja Julian Assange on sanonut, ettei tiedä, kuka vuotaja on, mutta on kuitenkin palkannut Manningille asianajajan.


title: WikiLeaks

text: Elokuussa 2010 WikiLeaks julkaisi 1,4 gigatavun AES256-salauksella salatun tiedoston. Yhdysvaltain puolustusministeriö vaati WikiLeaksia pidättymään niiden julkaisemisesta ja aiemmin julkaistuja asiakirjoja vaadittiin poistettavaksi. Jo julkaistuissa dokumenteissa oli selvinnyt useita Yhdysvaltojen kannalta arkaluontoisia asioita, kuten siviilien kuolemantapausten peittelyoperaatioita.


title: WikiLeaks

text: Lokakuussa 2010 WikiLeaks julkaisi lähes 400 000 Irakin sodan dokumenttia, joista käy ilmi muun muassa se, kuinka Yhdysvaltain viranomaiset ovat viitanneet kintaalla irakilaisten joukkojen harjoittamalle kidutukselle. Pentagon on ilmoittanut, että kyseessä on Yhdysvaltain historian suurin salaisten asiakirjojen vuoto.


title: WikiLeaks

text: 28. marraskuuta 2010 WikiLeaks julkaisi ensimmäisen osan huomattavasta määrästä Yhdysvaltain salaisia diplomaattisia asiakirjoja. WikiLeaksin kanssa yhteistyötä tehneet tiedotusvälineet, "New York Times", "Le Monde", "Der Spiegel", "The Guardian" sekä "El Pais", julkaisivat Suomen aikaa kello 20.30 WikiLeaksilta saamansa aineiston pohjalta tekemänsä artikkelit. WikiLeaksin sivusto joutui samaan aikaan palvelunestohyökkäysten kohteeksi.


title: WikiLeaks

text: Puolen yön maissa 28.–29. marraskuuta tulivat yleisön saataville ensimmäiset 219 dokumenttia, eli noin tuhannesosa koko aineistosta. Näiden dokumenttien joukossa ei ollut Helsingin suurlähetystöstä tulleita dokumentteja. WikiLeaksin mukaan koko aineisto julkaistaan osissa seuraavien kuukausien aikana, koska vain siten voidaan tehdä oikeutta niin laajalle aineistolle. Asiakirjoja on 4. joulukuuta 2010 mennessä julkaistu yli kahdeksansataa.


title: WikiLeaks

text: Dokumenttien alkuperä on Siprnet, Yhdysvaltain puolustusministeriön ylläpitämä suljettu tietoverkko, johon ovat kytkettyinä lähes kaikki Yhdysvaltain suurlähetystöt. Salaisiksi (”secret”) luokiteltuihin tietoihin pääsee käsiksi miljoonia ihmisiä, sillä tämä oikeus on koko armeijan henkilökunnalla.


title: WikiLeaks

text: Kaksi The Guardianin journalistia paljasti lehden haltuunsa saamien sensuroimattomien sähkeiden salasanan ("ACollectionOfDiplomaticHistorySince_1966_ToThe_PresentDay#") helmikuussa 2011 julkaistussa kirjassaan "Inside Julian Assange's War on Secrecy". Toimittajat puolustautuivat sillä että heille oli kerrottu, että salasana on väliaikainen ja itsestään tuhoutuva. Elokuun lopussa 2011 suojaamaton ja sensuroimaton eri lehdille toimitettu 1,6 gigatavun tiedosto cables.csv levisi Internetissä.


title: WikiLeaks

text: Mm. ihmisoikeusjärjestö Amnesty ja Toimittajat ilman rajoja arvostelivat Wikileaksia, kun se julkaisi aineistoa poistamatta siitä ensin vaaraan joutuvien tietolähteiden nimiä.


title: WikiLeaks

text: Heinäkuussa 2016 Wikileaks vuosi viestejä, jotka paljastivat Turkin presidentti Erdoganin masinointia mutta samalla miljoonien tavallisten turkkilaisten kirjeenvaihtoa ja henkilökohtaisia tietoja, puoluekantoja, poliittisen aktiivisuuden ja kotiosoitteet. Sosiologi Zeynep Tufekcin mukaan tämä vaarantaa heidän turvallisuutensa ja voi saada heidät vetäytymään Internetistä.


title: WikiLeaks

text:
Yhdysvaltain Demokraattisen puolueen Democratic National Committeen tietoverkosta vietiin 27 000 viestiä ja asiakirjaa, jotka Wikileaks julkisti demokraattien ehdokasvalintakokouksen alla 22.7.2016.
Sähköposteista selvisi että Demokraattisen puolueen johto toimi toista presidenttiehdokasta Bernie Sandersia vastaan ja pönkitti Hillary Clintonin ehdokkuutta toimien näin omia sääntöjään vastaan.
Demokraattisen puolueen puhemies Debbie Wasserman Schultz joutui eroamaan, samoin puolueen toimitusjohtaja Amy Dacey, talouspäällikkö Brad Marshall ja viestintäjohtaja Luis Miranda.


title: WikiLeaks

text: Vuodosta on epäilty DNC:ssä työskennellyttä 27-vuotiasta omahalaista Seth Richiä. Rich tapettiin kahdella laukauksella selkään 10. heinäkuuta 2016 hänen ollessa kävelemässä kotiinsa Washington, D.C.:ssä. Mitään hänen tavaroitaan ei viety, mutta poliisi pitää todennäköisimpänä motiivina ryöstön yritystä. Washingtonin poliisi on luvannut tappajan kiinni saamisesta 25 000 Yhdysvaltain dollaria ja Wikileaks 20 000.


title: WikiLeaks

text:
New York Timesin mukaan nimeämättömät yhdysvaltalaiset tiedusteluelimet olivat "hyvin varmoja", että Venäjän GRUn oli tietomurron takana.
WikiLeaksin käsityksen mukaan presidenttiehdokas Clinton uhkasi Venäjää sodalla, jos WikiLeaks jatkaa paljastuksien tekemistä hänen kampanjastaan.


title: WikiLeaks

text: Demokraattisen puolueen kansallinen johto DNC on nostanut oikeusjutun, jossa puolue syyttää Hillary Hillary Clintonin tappiota Yhdysvaltain presidentinvaaleissa Trumpin kampanjan, Venäjän viranomaisten ja WikiLeaksin salaliitosta johtuneeksi.


title: WikiLeaks

text: Useat rahalaitokset, kuten sveitsiläinen PostFinance, PayPal, Bank of America, Visa ja Mastercard ovat sulkeneet WikiLeaksin tilit. Tämän seurauksena WikiLeaksia puolustavat tahot ovat tehneet muun muassa MasterCardia ja Visaa vastaan palvelunestohyökkäyksiä.


title: WikiLeaks

text: Julian Assange pidätettiin 7. joulukuuta 2010 Britanniassa ruotsalaisten syyttäjien vaatimuksesta.


title: WikiLeaks

text: WikiLeaksin paljastuksia pidettiin yhtenä tekijänä ns. arabikevään synnyssä.Kalifornialainen oikeusistuin määräsi WikiLeaksin sivut suljettavaksi Yhdysvalloissa 14. helmikuuta 2008, mutta ne jäivät avoimiksi useissa muissa maissa muun muassa Belgiassa sijaitseville palvelimille. Sanfranciscolaisen tuomioistuimen tuomari Jeffrey S. White kumosi aiemman sulkemispäätöksensä 29. helmikuuta 2008, ja 1. maaliskuuta alkaen WikiLeaks toimi alkuperäisessä osoitteessaan, kunnes se suljettiin 24. joulukuuta 2009 rahapulan vuoksi. Sivusto pyrki keräämään lahjoituksia voidakseen avautua uudestaan, ja lahjoitusten ansiosta se avautui uudestaan 18. toukokuuta 2010 ja suljettiin jälleen uudestaan 23. lokakuuta 2011 rahapulan vuoksi.


title: WikiLeaks

text: Vuonna 2015 entinen turvallisuuspolitiikan professori John R. Schindler syytti Wikileaksia Venäjän tiedustelupalvelun työkaluksi. Hänen mukaansa Venäjästä Wikileaks ei ole koskaan paljastanut mitään merkittävää, vaikka Wikileaks väittää omaavansa Venäjän salaisia tiedustelutietoja.


title: WikiLeaks

text: Huhtikuussa 2012 Assange aloitti Kremlin näkemyksiä tukevan Venäjän valtion RT-televisiokanavan talk show'n juontajana Lontoon-kotiarestistaan videoyhteydellä. Ecuadorin suurlähetystössä Assange halusi saada itselleen FSB:n henkivartijat.


title: WikiLeaks

text: Wikileaks syytti toistuvasti, että Panaman paperien tietovuodosta kertonut raportti olisi George Soroksen ja USAID:n rahoittama hyökkäys Vladimir Putinia vastaan.


title: WikiLeaks

text: Vuonna 2015 Julian Assange paljasti kehottaneensa Edward Snowdenia menemään Venäjälle eikä Latinalaiseen Amerikkaan. Saksan tiedustelupalveluiden päälliköiden mukaan Edward Snowden on osa Venäjän johtamaa Länsi-Euroopan vastaista salaoperaatiota.


title: Nokisiipilokki

text: Nokisiipilokki ("Larus atricilla", joissain lähteissä "Leucophaeus atricilla") on pohjoisamerikkalainen rantalintu.


title: Nokisiipilokki

text: Linnun pituus on 36–41 cm, siipien kärkiväli 98–110 cm ja paino keskimäärin 275 g. Muistuttaa preerianaurulokkia, mutta on sitä hieman isompi ja raajojen mittasuhteet ovat hiukan erilaiset. Juhlapukuisen linnun pää on musta, nokka on pitkä ja sen tyviosa on punainen ja kärki musta, koivet ovat keltaiset (preerianaurulokilla punaiset) ja siivenkärjet ovat kokonaan mustat. Nuoren linnun voi sekoittaa tummaan nuoreen selkälokkiin, joka on kuitenkin selvästi suurempi.


title: Nokisiipilokki

text: Äänekäs, mistä englanninkielinen nimi Laughing Gull, naurava lokki.


title: Nokisiipilokki

text: Pesii Yhdysvaltain itä- ja kaakkoisrannikolla sekä Länsi-Intian saaristossa. Maailman populaation koko on 810 000–840 000 yksilöä.* Talvehtii Floridassa, Keski-Amerikassa ja Etelä-Amerikan pohjoisrannikoilla. Tavattu Suomessa kerran: 1.5.–22.7.1997 Västanfjärdissä ja Dragsfjärdissä.**


title: Nokisiipilokki

text: Pesii yhdyskunnittain mm. ruoppausmassojen läjitysalueilla, suola-altailla ja merenlahtien rannoilla. Pesii usein sekayhdyskunnissa muiden lokkien tai tiirojen kanssa. Viihtyy rannikoiden ihmisasutuksen liepeillä kaatopaikoilla ja altailla. Tavataan harvemmin kaukana avomerellä. Munien kerääminen ja koristeellisten höyhenten takia metsästäminen vähensi lajin yksilömäärän hälyttävästi 19. vuosisadalla, mutta suojelun ansiosta yksilömäärät ovat kasvaneet. Höyheniä ja sulkia käytettiin ensi sijassa hattujen koristeluun.


title: Nokisiipilokki

text: Pesä on maassa. Munia on tavallisesti 3. Molemmat puolisot hautovat. Haudonta-aika on 3 viikkoa. Poikaset ovat lentokykyisiä 5–viikkoisina. Pari pesii vain kerran vuodessa.


title: Nokisiipilokki

text: Kaikkiruokainen. Syö niin kalaa ja muita meren antimia kuin ihmisen tarjoamaa kaatopaikoilla, satamissa jne. Ryöstää usein ruokaa pelikaaneilta ja tiiroilta.


title: Pasi Saarela

text: Pasi Saarela (s. 24. elokuuta 1973 Laitila) on suomalainen entinen jääkiekkoilija, joka edusti pääsarjassa pisimpään Rauman Lukkoa.


title: Pasi Saarela

text: Saarela on pelannut Lukon lisäksi myös Porin Ässissä sekä Helsingin Jokereissa, jossa hän voitti kaudella 1998–1999 SM-liigan maalikuninkuuden 38 maalillaan ja saavutti pistepörssin toisen sijan 58 pisteellään. Kaudella 2004–2005 Saarela teki Lukon joukkueessa 31 maalia ja oli jälleen SM-liigan maalikuningas ja pistepörssin kakkonen 55 pisteellä. Seuraava kausi oli vähemmän loistava, ja Lukon vajottua SM-liigassa toiseksi viimeiseksi Saarela siirtyi jo helmikuussa Sveitsin SC Berniin ja HC Sierreen. Kauden 2006–2007 Saarela pelasi Ruotsin Leksandissa. Kauden 2007–2008 Saarela aloitti Porin Ässissä, josta siirtyi tammikuun lopulla takaisin Rauman Lukkoon. Saarela on toiminut Lukon liigajoukkueen kapteenina kausilla 2001–2002 ja 2008–2009. Hän on myös edustanut Suomen A-maajoukkuetta 28 maaottelun verran.


title: Pasi Saarela

text: Heinäkuussa 2009 Rauman Lukko osti Pasi Saarelan sopimuksen ulos, minkä jälkeen Saarela päätti lopettaa uransa. Tämän jälkeen hän on toiminut Lukon C-juniorien päävalmentajana, ja joukkueeseen kuului hänen poikansa Aleksi Saarela, joka pelasi ensimmäisen ottelunsa SM-liigassa 16-vuotiaana helmikuussa 2013.


title: Pasi Saarela

text: Pasi Saarelan pikkuveli Ilkka Saarela pelasi kaksi SM-liigaottelua Lukossa sa´massa ketjussa veljensä ja Quinn Hancockin kanssa. Vanhempi veli Toni Saarela pelasi jääkiekkoa veljesten kasvattajaseurassa Laitilan Jyskeessä.


title: Lars Myra

text: Lars Myra (k. 1712) oli kiertävä maalari. Syntymäaikaa ei tiedetä, mutta nimi esiintyy ensi kerran manttaaliluetteloissa 1687. Hänen isänsä oli mestari Abraham Myra, jonka työtä hän jatkoi.


title: Lars Myra

text: Myra valmistui maalarinkisälliksi vuonna 1691, minkä jälkeen hän kunnosti esimerkiksi Turun tuomiokirkkoa. Maskun kirkossa on hänen maalaamansa Kaarle XI:n ja Ulriika Eleonoora vanhemman muotokuvat, joita aiemmin pidettiin Michael Cotteuksen töinä. Hänen tekeminään pidetään myös toista Maskun kirkossa olevaa muotokuvaparia, kirkkoherra Simon Vaccenlusta ja hänen vaimoaan Regina Reuteria esittäviä maalauksia vuodelta 1709. Perniön kirkkoon hän on maalannut alttarilaitteen vuonna 1703.


Royal Albert Hall London May 2-3-5-6 2005 on 1960-luvulla maineeseen nousseen rockyhtye Creamin vuonna 2005 julkaistu livetaltiointi. Nimi viittaa Lontoon Royal Albert Hallissa 2., 3., 5. ja 6. toukokuuta esitettyihin yhtyeen reunion-konsertteihin.


title: Royal Albert Hall London May 2-3-5-6 2005

text: Konserttitaltiointi on julkaistu sekä albumina että DVD:nä.


title: Ulvilan reservikomppania

text: Ulvilan reservikomppania oli Venäjän vallan aikaiseen asevelvollisuusjärjestelmään liittynyt joukko-osasto Suomen suuriruhtinaskunnan armeijassa vuosina 1883–1901. Kyseessä oli reservikomppania, jossa annettiin lyhyt koulutus sellaisille asevelvollisille, jotka määrättiin reserviin ilman kolmen vuoden täyttä palvelusaikaa.


title: Ulvilan reservikomppania

text: Suomen vanhan sotaväen syntyvaiheet sijoittuvat 1800-luvun alkupuoliskolle. Suomen sodan 1808–1809 seurauksena Suomi oli yhdistetty suuriruhtinaskuntana Venäjän valtakuntaan ja ainoastaan värvätyt joukot saivat marssia Suomen kamaralla. Aikojen kuluessa heräsi ajatus yleisen asevelvollisuuden pohjalta kootun armeijan muodostamisesta. Suomen osalta tämä tapahtui vuonna 1878, jolloin hallitsija vahvisti Suomen valtiopäivillä hyväksytyn asevelvollisuuslain. Sen mukaan oli 21 vuoden ikään tultuaan asevelvollinen. Palvelukseenastumista edelsi juhlallinen kutsunta. Tällöin tulevat sotamiehet joutuivat ensimmäisen kerran elämässään tekemisiin suomalaisten upseerien kanssa. Kutsunta huipentui mieskohtaiseen arvonnostoon. Arvan perusteella määrättiin asevelvollisiksi hyväksytyt joko vakinaiseen väkeen tai reserviin. Vakinaiseen väkeen joutui pitäjistä vuosittain vain 1-3 miestä, mutta reservimiehiä saattoi olla jopa kymmenkertaisesti tämä määrä. Palvelusaika vakinaisessa väessä kesti kolme vuotta.


title: Ulvilan reservikomppania

text: Reservin koulutuskeskuksiksi perustettiin eri puolille maata erityiset reservikomppaniat, joissa annettiin kolmena kesänä suppeampi koulutus reserviin määrätyille asevelvollisille. Reservikomppanioiden luomiseksi maa jaettiin keisarillisella julistuksella kolmeenkymmeneenkahteen komppaniapiiriin. Tällöin määrättiin Ulvilan pitäjään sijoitettavaksi reservikomppania n:o 7. Sen komppaniapiiriin tulivat kuulumaan Eura, Kiukainen, Eurajoki, Luvia, Kokemäki, Harjavalta, Köyliö, Säkylä, Porin kaupunki ja maalaiskunta, Ulvila, Nakkila, Kullaa, Noormarkku, Ahlainen, Pomarkku, Merikarvia, Siikainen ja Vampula. Mäki-Sippolan tilan pelloilta pakkolunastettiin 4,85 hehtaarin suuruinen alue kasarmirakennuksia varten.


title: Ulvilan reservikomppania

text: Kaikkien reservikomppanioiden yhdenmukaiset rakennuspiirustukset laadittiin Yleisten rakennusten ylihallituksessa Helsingissä vuonna 1882. Seuraavana vuonna alkoivat kyseiset rakennukset kohota myös Ravaniin perustetulle kasarmialueelle. Alueelle johtavan tien päähän pystytettiin ajalle tyypillinen portti, jonka päälle kirjoitettiin komppanian nimi. Lähinnä tietä sijaitsivat varusvarasto sekä kapteenin- ja vääpelintalo. Vääpelintalon taakse sijoitettiin avara miehistökasarmi, ruokasali ja keittiö sekä kaksi varastorakennusta. Kapteenintalosta jokirantaan päin sijaitsivat arestihuone eli putka, sairastupa, missä oli oma keittiö sekä sauna ja ulkohuonerivi.


title: Ulvilan reservikomppania

text: Vuotuisen kesäharjoitusten kestoajat määräsi Suomen kenraalikuvernööri. Tulevat reservimiehet saivat niistä tiedon sanomalehtien ja kirkonkuulutusten välityksellä. Yleensä harjoitukset pidettiin kolmena peräkkäisenä kesänä siten, että ensimmäisenä kesänä harjoiteltiin 45 päivää, toisena kesänä 30 päivää ja kolmantena kesänä 15 päivää. Ensimmäiset asevelvolliset reservimiehet saapuivat Ulvilan reservikomppaniaan 6. heinäkuuta 1883. Tavanomaista päiväpalvelusta suoritettiin aamutoimien jälkeen klo 8–11 ja iltapäivällä klo 15–18. Koulutus jakaantui ampumakoulutukseen sekä yleiseen sotilaskoulutukseen. Komppanian harjoituskenttä sijaitsi leirin Haistilanpuoleisessa maastossa, voimistelukenttä vastakkaisessa laidassa ja ampumarata Ravanin metsän reunassa.


title: Ulvilan reservikomppania

text: Ulvilan reservikomppanian ensimmäisenä päällikkönä toimi lyhyen ajan kapteeni A. Hjelman ja hänen jälkeensä luutnantit Brander, Söderhjelm ja Wilhelms. Vuonna 1888 tuli komppanian päälliköksi kapteeni Knut Lagerstedt, joka ehti toimia virassa kahdeksan vuotta. Vakinaiseen alipäällystöön kuuluivat vääpeli ja varustemestari, jotka asuivat Ravanissa koko vuoden, sekä ns. plutoonan aliupseeri, jotka olivat komppaniassa vain harjoitusten ajan. Komppanian vääpelin asema ja arvovalta alipäällystön ensimmäisenä oli tunnustettu ja kiistaton. Häntä kunnioittivat myös komppanian päällikkö ja siviiliväestö. Vääpelistä seuraava mies oli varusmestari. Hänen tehtävänään oli jakaa miehille muonaa, ammuksia ja vuodetarvikkeita sekä valvoa ruoan valmistumista. Ulvilan reservikomppanian vääpeleinä toimivat aluksi Mikael Heinonen ja Matti Heikki Talvitie. Hänen osuutensa komppanian vaiheisiin on tavallista merkittävämpi sen vuoksi, että hän oli samalla Ulvilan kunnan huomattavimpia merkkihenkilöitä. Omat tehtävänsä olivat myös komppanian torvensoittajalla ja välskärillä. Torvensoittaja eli signalisti soitti koulutukseen liittyvät merkkisoitot, järjestäytymissoitot palvelukseen ja ruokailuun sekä aamu- ja iltasoitot. Kesän harjoituksia seurasi hiljainen talvikausi, jonka aikana vakinainen henkilökunta keskittyi yksinomaan seuraavien harjoitusten sekä huoltotöiden suunnitteluun ja valmisteluun.


title: Ulvilan reservikomppania

text: Venäjän keisarin nimitettyä Suomen kenraalikuvernööriksi Nikolai Bobrikovin alkoi Suomessa sortovuosien nimellä tunnettu aikakausi. Bobrikovin laatima yksityiskohtainen ohjelma, jonka keisari hyväksyi, edellytti Suomen kansallisen sotaväen lakkauttamista ja tähtäsi viime kädessä Suomen täydelliseen venäläistämiseen. Sotaväen lakkauttaminen aloitettiinkin välittömästi. Kun vuoden 1899 kesäharjoitukset oli pidetty, jäivät Ravanin kasarmille normaaliin tapaan komppanioiden päällikkö, vääpeli ja varusmestari. Mutta tulevana talvena he eivät enää saaneetkaan ryhtyä valmistelemaan seuraavan kesän harjoituksia, vaan heidän raskaaksi tehtäväkseen määrättiin komppanian toiminnan lopettaminen. Suomen vanha sotaväki oli ollut Suomen ensimmäinen yleiseen asevelvollisuuteen perustuva sotalaitos.


title: Ulvilan reservikomppania

text: Sotaväen lakkauttamisen jälkeen asui Ravanin kasarmilla tilapäisesti venäläisiä sotaväenosastoja, joiden tehtävänä oli laatia Suomesta ns. topografikarttoja. Suomen sisällissodan jälkeen toiminta kasarmilla vilkastui toden teolla, kun suojeluskuntalaiset ja lotat saapuivat sinne leiripäiviä viettämään. Leiripäivistä muodostui mittavia maanpuolustuskunnon katselmuksia, joiden jatkuessa osanottajamäärätkin kasvoivat tuhansiin. Vuonna 1925 luovutettiin koko Ravanin kasarmialue Satakunnan suojeluskuntapiiriin käyttöön määrätyin kunnostamisvelvollisuuksin. Alueelle valmistui myöhemmin myös uusi urheilukenttä sekä komea keskusampumarata.


title: Ulvilan reservikomppania

text: Hävityn jatkosodan jälkeisessä tilanteessa loppui leirillä niin suojelukuntalaisten kuin lottienkin toiminta. Vasta vuonna 1950 elämä kasarmilla elpyi uudelleen, kun alue joutui Satakunnan Maanviljelyseuran hallintaan. Vanhoja kasarmirakennuksia kunnostettiin perustettaviksi suunniteltua Ulvilan kotitalouskoulua varten. Kotitalouskoulun toiminta Ravanissa jäi kuitenkin lyhyeksi. Vuonna 1952 se muuttui maataloushallituksen alaiseksi kodinhoitajakouluksi ja seuraavana vuonna loppuivat koululle myönnetyt valtion määrärahat.


title: Ulvilan reservikomppania

text: Alkuperäisistä rakennuksista ovat vielä jäljellä myös putka ja ruutihuone. Ulvilan reservikomppanian pian satavuotias leirialue on kokenut vuosien saatossa monta värikästä vaihetta. Sen kasarmirakennuksilla on pysyvä historiallinen arvonsa ja siellä toimiva karjatalouskoulu.


title: Honkolan koulu

text: Honkolan koulu on yksi Äänekosken kaupungin perusopetusta tarjoavista alakouluista. Honkolan koulu sijaitsee Äänekosken viheralueella, Honkolassa. Koulussa toimii luokat 1–6. Koulussa työskentelee kuusi opettajaa, kouluavustaja sekä erityisopettaja. Englannin kielen opettaja on yhteinen muiden viheralueiden koulujen kanssa. Koulussa on lukuvuonna 2011-2012 102 oppilasta.


title: Honkolan koulu

text: Useimmista kyläkoulusta poiketen Honkolan koulun tulevaisuus näyttää valoisalta, sillä asukasmäärän Honkolan kylässä arvellaan kasvavan.


title: Honkolan koulu

text: Koulu on perustettu jo 1920-luvulla ja koulurakennusta on sittemmin laajennettu ja korjattu useaan kertaan. Honkolan koulun vanha osa on rakennettu vuonna 1937. Vanha osa rakennettiin tulipalossa tuhoutuneen Honkolan vanhan puukoulun tilalle. Honkolan koulun vanha osa on luetteloitu museoviraston listassa osana Honkolan historiallista kylämaisemaa. Koulua laajennettiin vuonna 1987, jolloin rakennettiin mm. liikuntasali. Koulun oppilasmäärän kasvun ansiosta koulua laajennettiin myös 1997.


title: Honkolan koulu

text: Honkolan koululla istui Äänekosken maalaiskunnan kunnanvaltuusto vuoteen 1969 eli kunnan Äänekosken kauppalaan liitämiseen asti.


title: Honkolan koulu

text: Koulu on kaksiosainen, toisella puolella työskentelee 1-2 luokat ja toisella 3-6 luokat.


title: Grumman A-6 Intruder

text: Grumman A-6 Intruder (""Tunkeilija"") oli yhdysvaltalainen lentotukialuskäyttöön rakennettu rynnäkkökone. Konetyyppi otettiin käyttöön 1960-luvulla, ja se korvasi potkurikäyttöisen Douglas A-1 Skyraiderin. Viimeinen Intruder poistettiin käytöstä vuonna 1997. Konetyyppi korvattiin pikkuhiljaa F/A-18 Hornet-koneilla.


title: Grumman A-6 Intruder

text: Yhdysvaltain laivasto alkoi suunnitella vanhentuvan potkurikäyttöisen mäntämoottorikone Douglas A-1 Skyraiderin korvaamista uudella jokasään rynnäkköpommittajalla 1950-luvulla. Grumman sai sopimuksen vuonna 1957. Ensimmäinen A2F lensi vuonna 1960. Tätä konetyyppiä ei kuitenkaan hyväksytty.


title: Grumman A-6 Intruder

text: Grumman suunnitteli koneen uudelleen, ja ensimmäinen laivueellinen A-6A-koneita otettiin käyttöön helmikuussa 1963. Konetyypistä tuli Yhdysvaltain laivaston ja merijalkaväen jokasään rynnäkkökone 1960-luvun puolivälistä 1990-luvun puoliväliin.


title: Grumman A-6 Intruder

text: Konetyyppi palveli rintamalla ensimmäisen kerran Vietnamissa, ja myöhemmin Libanonissa ja Libyassa. Viimeisen kerran tyyppi nähtiin rintamalla Persianlahden sodan aikana. Intruder poistui palveluksesta 1990-luvun loppupuolella. Alun perin kone oli tarkoitus korvata A-12 Avenger II-stealth-koneilla. A-12-suunnitelma kuitenkin peruttiin, ja korvaajaksi tuli F/A-18E/F Super-Hornet.


title: Grumman A-6 Intruder

text: A-6:sta tehtiin sen toimintakauden aikana seitsemän versiota, mukaan lukien prototyyppi YA-6. Viimeisin, A-6F suunniteltiin 1980-luvun alussa. Käytännössä kyseessä oli täysin uusi kone vanhoissa kuorissa. Grumman tarjosi A-6G-mallia vielä A-12-koneen peruutuksen jälkeen, mutta tätäkään konetta ei otettu palveluskäyttöön.


title: Grumman A-6 Intruder

text: Koneesta tehtiin myös elektronisen sodankäynnin (ELSO) malli EA-6A ECM Yhdysvaltain merijalkaväen tarpeisiin. Vain 28 konetta rakennettiin. Näiden koneiden erikoisuus oli kullalla päällystetty kuomu: tämä vain muutaman mikronin vahvuinen suojaus mahdollisti erityisherkkien elektronisten tiedustelulaitteiden käytön koneessa. Tämä erityiskäyttöön tähdätty konetyyppi otettiin palvelukseen vuonna 1972. Ensimmäinen sitä käyttänyt lentolaivue oli VAQ-132.


title: Grumman A-6 Intruder

text: A-6:n pohjalta kehitettiin myöhemmin myös EA-6B Prowler, johon tehtiin huomattavasti suurempia muutoksia, muun muassa paikat neljän hengen miehistölle. Tämä konetyyppi on edelleen USA:n laivaston ja merijalkaväen käytössä. Kone käyttää ALQ-99 -nimistä elektronista häirintäjärjestelmää. Koneet päivitettiin 1990-luvun puolivälissä ylempään standardiin.


title: Grumman A-6 Intruder

text: Koneesta tehtiin Vietnamin sodassa runsaasti käytetty ilmatankkausversio KA-6, josta puuttuivat inertianavigointijärjestelmä, kaksi tutkaa ja taisteluvarusteet. Kone pystyi kuljettamaan sisäisessä tankissaan ja irrotettavissa siipitankeissa noin 14 kuutiota kerosiinia. Koneessa oli muista poiketen kaksi radiolaitteistoa, jotta lentäjät pystyivät keskustelemaan tarpeen vaatiessa yhtä aikaan esimerkiksi vaurioituneen koneen ohjaajan ja lennonjohdon kanssa. Samoin he pystyivät kuulemaan kunkin hyökkäyksestä palaavan koneen ”jalat märät” -ilmoituksen, joka tarkoitti että kyseinen kone oli siirtynyt maan päältä meren puolelle. Se siis oli periaatteessa koska tahansa tankkausetäisyydellä ja kuitenkin pysymään kiinteässä yhteydessä lennonjohdon kanssa, mikä oli oleellista toiminnan kannalta. Yhtä tärkeätä oli, että näin tankkauskone pystyi tutkimaan tehtävältä tulevan pommittajan tai hävittäjän alapuolen taisteluvauriot, ja välittämään niistä tiedon yhtaikaisesti sekä lentäjälle että lennonjohdolle. Näin pystyttiin päättämään, yrittäisikö vaurioitunut kone laskua vai hylkäisivätkö lentäjät sen.


title: Beni (departementti)

text: Benin departementti on yksi Bolivian departementeista. Se sijaitsee Bolivian alangoilla maan koillisosassa. Departementin pinta-ala on 213 564 neliökilometriä ja siellä on arviolta 462 081 asukasta (vuonna 2017).


title: Beni (departementti)

text: Benin koillisrajalla sijaitsee Brasilia, kaakossa Santa Cruzin departementti, lännessä La Pazin departementti, luoteessa Pandon departementti ja etelässä Cochabamban departementti. Beni on lähinnä sademetsää ja pampaa. Bolivian suurimmista järvistä kolme sijaitsee Benin departementissa. Vaikka Benissä on runsaasti luonnonvaroja, sen asukkaat ovat hyvin köyhiä. Alueen tärkeimmät elinkeinot ovat maa-, metsä- ja karjatalous.


title: Beni (departementti)

text: Departementissa on paljon suuria kumpuja, joita yhdistävät muinaisasukkaiden rakentamat pengertiet.


title: Beni (departementti)

text: Departementti perustettiin asetuksella 18. marraskuuta 1842 kenraali José Balliviánin hallinnon aikana.


title: Beni (departementti)

text: Benin departementissa on kahdeksan provinssia.Benin asukkaat eli "benianos" polveutuvat lähinnä santacruzilaisista ja alkuperäiskansoista. Heidän kulttuurinsa ei ole andi-kulttuuria vaan camba-kulttuuria, joka on yhteinen Santa Cruzille, Benille ja Pandolle.


title: Beni (departementti)

text: Beninläisten ruokavalio koostuu lähinnä riisistä, banaaneista, naudanlihasta ja kalasta.


title: Mike Matusow

text: Michael "Mike" Matusow (s. 30. huhtikuuta 1968, Los Angeles Kalifornia) on yhdysvaltalainen pokeriammattilainen. Matusow tunnetaan lempinimellä "The Mouth" (suu), koska hän rakastaa puhumista pelipöydässä. Menestyksensä ohella hänet tunnetaan tekemistään virheistä (joista käytetään englannin kielessä termejä "Matusow Meltdowns" ja "Matusow Blowups") tärkeissä jaoissa. Tällaiset virheet pudottavat hänet usein jatkosta pelien ratkaisevilla hetkillä. Pokerimaailmassa Matusowia sekä rakastetaan että pilkataan.


title: Mike Matusow

text: Matusow on nelinkertainen World Series of Poker -voittaja ja hän voitti myös vuoden 2005 World Series of Poker Tournament of Champions -turnauksen. WSOP:n pääturnauksessa hän on parhaimmillaan sijoittunut kuudenneksi (2001).


title: Mike Matusow

text: Vuonna 2009 Matusow julkaisi omaelämäkertansa "Check-Raising the Devil" (toim. Amy Calistri ja Tim Lavalli, Cardoza, ISBN 978-1580422611).


title: Mike Matusow

text: Matusow kärsi koulukiusaamisesta eikä käynyt collegea. Hän yritti työskennellä automekaanikkona, muttei suorittanut työhön tarvittavia opintoja loppuun. Myöhemmin hän työskenteli perheensä huonekaluliikkeessä.


title: Mike Matusow

text: Matusow aloitti 18-vuotiaana pokerin peluun peliautomaateilla Maximin kasinolla. Vuonna 1989 Steve Samaroff -niminen pokeriammattilainen opetti hänelle Texas hold'emin. Matusow työskenteli myös jakajana ennen ammattilaisuuttaan.


title: Mike Matusow

text: Vuoden 1998 World Series of Pokerissa Matusow maksoi kolmanneksen Scotty Nguyenin osallistumismaksusta satelliittiturnaukseen, josta oli mahdollista päästä WSOP:n 10 000 dollarin "no limit texas hold 'em" -päätapahtumaan. Nguyen voitti koko turnauksen ja antoi Matusowille korvauksena 333 333 dollaria.


title: Mike Matusow

text: Vuonna 2001 Matusow oli pääturnauksen kuudes. Matusow väittää, että ratkaisukäsi oli se, jossa tuleva mestari Carlos Mortensen bluffasi häntä, mutta jossa hän ei uskaltanut luottaa vaistoihinsa ja maksaa.


title: Mike Matusow

text: Vuoden 2004 pääturnauksesta Matusow muistetaan sanallisesta hyökkäyksestään tulevaa mestaria Greg Raymeria vastaan ennen putoamistaan kisasta sijalla 87. Seuraavana vuonna Matusow oli yhdeksäs ansaiten miljoona dollaria. Muutamaa kuukautta myöhemmin hän voitti jälleen miljoona dollaria World Series of Poker Tournament of Champions -turnauksessa. Samassa kisassa seuraavana vuonna hän oli kolmas.


title: Mike Matusow

text: Lokakuussa 2004 UltimateBet Aruba Classic -turnauksessa Matusow selviytyi ensi kertaa World Poker Tourin (WPT) finaalipöytään. Hän ansaitsi kolmostilastaan 250000 dollaria. Vuonna 2006 WPT Bad Boys of Poker II -kisassa hän oli toinen.


title: Mike Matusow

text: Matusow voitti Poker Superstars -kutsuturnauksen kolmannella tuotantokaudella. Hän on pelannut monissa television pokeriohjelmissa kuten "High Stakes Pokerin" toisella,kolmannella ja neljännellä tuotantokaudella ja "Poker After Darkin" ensimmäisellä,toisella ja kolmannella tuotantokaudella.


title: Mike Matusow

text: Syyskuussa 2006 Matusow pelasi ensi kerran European Poker Tourilla (EPT) Barcelonassa, mutta putosi turnauksesta jo ensimmäisen pelipäivän jälkeen. Heinäkuussa 2007 Matusow oli toinen WPT:n Bellagio Cup III:ssa ansaiten 671 320 dollaria.


title: Mike Matusow

text: Matusow edusti Full Tilt Poker -nettipokerihuonetta.


title: Mike Matusow

text: Heinäkuussa 2018 Matusowin pokeriuran turnauspalkkiot ylittivät 9,4 miljoonaa dollaria.


title: Pasi Heikura

text: Pasi Eino Heikura (s. 14. huhtikuuta 1963 Karvia) on suomalainen humoristi, muusikko, tietokirjailija ja radioääni. Hänet tunnetaan humoristisesta Alivaltiosihteeri-radio-ohjelmasta, jota hän juontaa Jyrki Liikan ja Simo Frangénin kanssa. Tämä kolmikko soittaa samannimisessä yhtyeessä, jossa mukana on myös Matti Toivonen.


title: Pasi Heikura

text: Palkittu lehtikuvaaja Hannes Heikura oli Pasi Heikuran veli.


title: Pasi Heikura

text: Alivaltiosihteeriin johtava tapahtumaketju käynnistyi vuonna 1981, kun Jyrki Liikka ja Pasi Heikura tapasivat Oriveden Opistossa. Kaksikko perusti yhdessä bändin jonka laulajaksi pestattiin myöhemmin Satu Kurvinen, jonka kanssa Heikura tuolloin seurusteli. Yhtyeen nimeksi tulee Ankara. Vuotta myöhemmin Heikura tapasi Tampereen yliopistolla Simo Frangénin ja pyysi tätä liittymään bändiin, jonka nimi muutettiin Alivaltiosihteeriksi. Vuonna 1987 Kurvinen, Heikura ja Frangén ryhtyivät tekemään Radio 957:lle Naurun Remakkaa -nimistä radio-ohjelmaa. Kun Kurvinen erosi yhtyeestä 1990, lopetti kolmikko myös radio-ohjelman teon 957:lle. Jukka Haarma pyysi kuitenkin Frangénia, Heikuraa ja Liikkaa tekemään Radiomafialle ohjelmaa ja nämä suostuivat. Sittemmin ohjelma siirtyi Radio Suomelle. Ohjelmaa lähetetään yhä viikoittain.


title: Pasi Heikura

text: Alivaltiosihteeri-radiohupailun lisäksi Heikura juontaa suomen kieltä ja sen kummallisuuksia käsittelevää radio-ohjelmaa "Aristoteleen kantapää". Lisäksi hän piirtää sarjakuvia ja keksii palindromeja, joita kuullaan viikoittain "Alivaltiosihteerissä". Aiemmin hän on myös kirjoittanut Simo Frangénin kanssa sketsejä Pahkasika-lehteen. Heikura asuu Tampereella.


title: Pasi Heikura

text: Vuonna 2014 Heikura sai yhtenä kolmesta "Aristoteleen kantapään" tekijästä Tiedonjulkistamisen valtionpalkinnon. Vuonna 2009 Aristoteleen kantapää sai Bonnierin Journalistipalkinnon Vuoden journalistisena tekona.


title: Pasi Heikura

text: Heikura soittaa kitaraa myös englanninkielistä rokkia soittavassa Viewmastersissa, jolta on ilmestynyt yksi albumi ja yksi EP, sekä Jahnukaiset-nimisessä jazz-yhtyeessä.


title: Poetiikka

text: Poetiikka () eli runousoppi tai kirjallisuudenteoria, tarkoittaa kirjallisuuden ja erityisesti runouden teoriaa. Termi on peräisin Aristoteleen teoksesta "Runousoppi" eli "Poetiikka", joka perusti länsimaisen kirjallisuustieteen.


title: Gene Autry

text: Orvon Grover Autry (29. syyskuuta 1907 – 2. lokakuuta 1998) oli yhdysvaltalainen näyttelijä, joka esiintyi niin radiossa, elokuvissa kuin televisiossakin. Hänellä on Hollywood Walk of Famella peräti viisi tähteä, eli enemmän kuin kellään muulla. Hänet tunnettiin lempinimellä The Singing Cowboy (Laulava Cowboy).


title: Gene Autry

text: Hänet muistetaan parhaiten 1930- ja 1940-lukujen lännenelokuvista. Sen lisäksi hän kirjoitti ja lauloi yli 200 laulua.


title: John Bonetti

text: John Bonetti (s. kesäkuu 1928 Brooklyn, New York – 27. kesäkuuta 2008) oli yhdysvaltalainen pokeriammattilainen.


title: John Bonetti

text: Aggressiivisesta pelityylistään tunnettu Bonetti aloitti pokerin pelaamisen 55-vuotiaana muutettuaan New Yorkista Houstoniin ja voitti kolme World Series of Poker (WSOP) -ranneketta. WSOP:n pääturnauksessa hän oli kahdesti kolmas (1993 ja 1996) ja kerran kahdeksas (1990). World Poker Tourilla (WPT) Bonetti oli parhaimmillaan ollut seitsemäs (The Fifth Annual Jack Binion World Poker Open).


title: John Bonetti

text: Elokuussa 2007 Bonettin pokeriuran turnausansiot ylittivät 4,1 miljoonaa dollaria.


title: Honkarakenne

text: Honkarakenne Oyj eli Honka on suomalainen hirsitalovalmistaja. "Honka" on myös yhtiön rekisteröimä tavaramerkki.


title: Honkarakenne

text: Yhtiön tuotekehityksen kärkituote on vuonna 2008 julkistettu painumaton hirsi, joka mahdollistaa energiatehokkaan rakentamisen ja hirren monipuolisen yhdistelyn muihin rakennusmateriaaleihin. Honkarakenteen kohde Hyvinkään asuntomessuilla 2013 oli kivitaloalueelle rakennettu, ulkoapäin rapattu hirsitalo.


title: Honkarakenne

text: Yhtiön päämarkkina-alueita ovat Suomi, Saksa, Ranska, Venäjä ja Japani. Liikevaihdosta 49 % tulee viennistä (2016). Honkarakenteen tehdas toimii Karstulassa, Keski-Suomessa.


title: Honkarakenne

text: Honkarakenne aloitti toimintansa Lieksan Hattuvaarassa "Honkatuote"-nimellä vuonna 1958. Yrityksen perustivat viisi veljestä: Viljo, Nestori, Arvo, Eino ja Reino Saarelainen. Heidän liikeideansa oli kehittää hirsimökkien teollista valmistusta, jota Suomessa ei siihen aikaan vielä käytännössä harjoitettu. Osa työstökoneistakin kehitettiin itse, kuten esimerkiksi pyöröhirsi- ja nurkkalukkokoneet.


title: Honkarakenne

text: Vuonna 1966 perustettiin Tuusulaan Suomen ensimmäinen pysyvä hirsimökkinäyttely. Näyttelymökit huutokaupattiin 2016 ja Hongan pääkonttori siirrettiin Karstulaan, jossa toimii myös yrityksen tehdas.


title: Honkarakenne

text: Vuonna 1967 myynti eriytettiin uuteen Honkarakenne Oy -yhtiöön, ja Saarelaiset menettivät määräysvaltansa Honkatuote Oy:ssä. Saarelaiset saivat määräysvaltansa Honkatuotteessa takaisin vuoden 1972 menestyksekkään Japanin kaupan ansiosta ja yhtiöt yhdistettiin nykyiseksi Honkarakenne Oy:ksi.


title: Honkarakenne

text: Honkarakenteen kasvu oli nopeaa 1970-luvulta alkaen: vuosituhannen vaihteeseen mennessä yrityksen liikevaihto yli 25-kertaistui, mutta 2000-luvun aikana liikevaihdon kasvu on tasoittunut. Yhtiö on vahvasti kansainvälistynyt ja enimmillään noin 2/3 sen liikevaihdosta on tullut viennistä. Honkarakenne on toimittanut noin 85 000 hirsitaloa yli 50 eri maahan.


title: Honkarakenne

text: Honkarakenteen toimitusjohtajana on vuodesta 2015 alkaen toiminut perustajasukuun kuuluva Marko Saarelainen. Saarelainen siirtyi paikalle tytäryhtiö Honka Japan Inc:n toimitusjohtajan tehtävistä, joissa hän ehti toimia lähes 20 vuotta.


title: Honkarakenne

text: Vuonna 2016 yhtiön kotipaikka siirrettiin Tuusulasta Karstulaan.


title: Honkarakenne

text: Marraskuussa 2016 venäläinen sijoitusyhtiö Sistema Finance S.A. teki julkisen käteisostotarjouksen ostaakseen koko Honkarakenne Oyj:n osakekannan. Heti tarjouksenjättöä seuraavana päivänä yhtiön pääomistaja ilmoitti, ettei se tule hyväksymään ehdotettua ostotarjousta. Tammikuussa 2017 Sistema Finance ilmoitti jättävänsä ostotarjouksen toteuttamatta, koska se ei pystynyt saavuttamaan kaupan toteuttamisen ehtona ollutta osakemäärää.


title: Honkarakenne

text: Maaliskuussa 2017 Honkarakenne järjesti suunnatun osakeannin, jonka johdosta yhtiön merkittäväksi omistajaksi nousi jyväskyläläinen AKR Invest.


title: Honkarakenne

text: Honkarakenteen koko tuotanto keskitettiin 2013 Karstulaan, jossa yhtiön päätehdas on toiminut vuodesta 1971 saakka. Tehdasta laajennettiin mittavasti vuonna 2014. Logistiikkakeskus sijaitsee tehtaan välittömässä läheisyydessä ja kaikki lähetykset johdetaan keskitetysti sieltä. Oman tuotannon lisäksi Honkarakenteella on laaja alihankkijaverkosto, joka tuottaa esimerkiksi ovet ja ikkunat.


title: Honkarakenne

text: Honkarakenne käyttää sekä arkkitehti- että tuotantosuunnittelussaan ArchiCAD-suunnittelujärjestelmää. Tuotekehitykseen yhtiö käyttää vuosittain noin prosentin liikevaihdostaan.


title: Honkarakenne

text: Honkarakenteen päämarkkina-alue on Suomi. Yhtiö on jo pitkään ollut hirsirakenteisten vapaa-ajanasuntojen markkinajohtaja, mutta on viime vuosina kohentanut oleellisesti myös omakotitalomyynnissä. Lisäksi Honkarakenne on toimittanut myös suurempia julkisia kohteita, kuten klinikoita ja päiväkoteja. Vuoden 2017 alussa yhtiö ilmoitti toimittavansa jopa 34 hirsipäiväkotia eri puolille Suomea.


title: Honkarakenne

text: Honkarakenteella on edustajat lähes kaikissa Keski-, Etelä- ja Itä-Euroopan maissa. Ylivoimaisesti suurimmat hirsirakennukset Honkarakenteelta tilataan Venäjälle. Rakentajia ovat pääasiassa uusrikkaat ja varakkaat yritykset, mutta viime aikoina myös vaurastunut keskiluokka. Lisäksi Ukrainassa ja Kazakstanissa Hongalla on useita laajoja projektihankkeita. Liikevaihto IVY-maissa on merkittävää. Kaukoidässä vienti painottuu Japaniin ja Etelä-Koreaan, joiden lisäksi yhtiöllä on edustajia muun muassa Kiinassa ja Mongoliassa. Yksittäisiä hankkeita on toteutettu jopa Keniaan.


title: Honkarakenne

text: Honkarakenne on ensimmäinen hirsitalotoimittaja, jonka toiminta on sertifioitu kansainvälisten ISO 9001 laatu- ja ISO 14001 -ympäristöstandardien mukaisesti.


title: Honkarakenne

text: Honkarakenne on ollut pörssiyhtiö vuodesta 1987 lähtien ja sen B-osakkeet ovat nykyään Helsingin pörssin Small Cap -listalla.


title: Sidmouth

text: Sidmouth on noin 14 400 asukkaan rannikkokaupunki Englannin Devonissa kanaalin pohjoisrannalla parikymmentä kilometriä itään Exeteristä Sidjoen suulla.


title: Sidmouth

text: Kaupunki on luonnonkauniilla paikalla ja sijaitsee Dorsetin ja Itä-Devonin rannikon maailmanperintökohteen keskellä. Kaupungin lähellä Salcomben mäellä on Norman Lockyerin observatorio, joka valmistui 1912 ja on nykyään opetuskäytössä. Kaupunki on voittanut Britannian kukkanäyttelyitä, ja siellä on vuotuinen folkmusiikkifestivaali. Yli puolet asukkaista on vanhuuseläkeläisiä. Kaupungissa toimii kansainvälinen koulu.


title: Sidmouth

text: Tammikuun 2007 talvimyrskyssä Napoli-laiva haaksirikkoutui kanaalissa, sai pahan kallistuman ja hinattiin Sidmouthin edustalle. Lastina oli muun muassa akkuhappoa. Sadat linnut kärsivät onnettomuudesta. Rannan asukkaat saalistivat laivasta ajelehtimaan lähteneitä tavaroita kuten moottoripyöriä.


title: Vesikkeli

text: Kalvorakkula eli vesikkeli on solussa sijaitseva pieni rakkula, jonka erottaa solulimasta vähintään yksi kalvokerros. Kalvorakkulat kuljettavat, varastoivat ja hajottavat solujen sisäisten toimintojen tuotteita tai jätteitä. Kalvorakkulaa ympäröivän kalvon rakenne on sama kuin solukalvon.


title: Vesikkeli

text: Kalvorakkulat mahdollistavat solun tehokkaan aineenvaihdunnan, solunsisäisen kuljetuksen ja entsyymien varastoinnin. Koska kalvorakkulan sisäinen ympäristö voi poiketa runsaasti soluliman olosuhteista, se mahdollistaa myös monien erilaisten biokemiallisten reaktioiden suorittamisen niiden sisällä. Suuri osa kalvorakkuloista valmistuu Golgin laitteessa, mutta niitä muodostuu myös solulimakalvostolla ja solukalvolla.


title: Vesikkeli

text: Kuljetuskalvorakkulat pystyvät kuljettamaan aineita solun ulkopuolelta sisälle tai vain solun sisällä, esimerkiksi karkeasta solulimakalvostosta Golgin laitteeseen. Soluja syövät kalvorakkulat eli endosomit kuljettavat solusyönnin kautta solun ulkopuolelta otettuja molekyylejä lysosomeihin, jotka myös ovat kalvorakkuloita. Solusyönnissä solukalvoon muodostuu pieni syvennys, joka myöhemmin kuroutuu kiinni soluun haluttava aine sisällään. Muodostunut endosomi kuroutuu irti solun sisään ja se voi luovuttaa sisältönsä jonkin toisen soluelimen jatkokäsittelyyn tai käsitellä sen itse. Jos muodostuvat rakkulat ovat pieniä nesterakkuloita, kutsutaan tapahtumaa pinosytoosiksi, muulloin puhutaan fagosytoosista. Fagosytoottiset kalvorakkulat eli fagosomit siis hoitavat kuljetusta solun ulkopuolelta solun sisäpuolelle.


title: Vesikkeli

text: Neste- ja kaasutäytteisiä kalvorakkuloita ovat solunesterakkulat ja kaasurakkulat. Solunesterakkula on kasvisolujen ja hiivasolujen kalvorakkula, jossa on kalvon ympäröimänä runsaasti vettä. Kaasurakkulat taas mahdollistavat solujen kellumisen vedessä. Kaasurakkuloita löytyy arkkieliöistä, bakteereista ja muista keijuvista pieneliöistä.


title: Vesikkeli

text: Esimerkki erikoistuneesta kalvorakkulasta ovat hermoliitosten kalvorakkulat, jotka sijaitsevat hermopäätteissä. Ne varastoivat hermovälittäjäaineita.


title: Espoon betoniporsaat

text: Espoon betoniporsaat olivat kuvanveistäjä Pekka Jylhän suunnittelemia vaaleansinisiä, sian muotoisia katukalusteita, jotka poistettiin Espoon keskuksesta kaupungin virastotalojen lähistöltä alkuvuodesta 2001 alueen kaunistamista pohtineen kaupunginjohtaja Marketta Kokkosen vetämän johtoryhmän päätöksellä.


title: Espoon betoniporsaat

text: Betoniporsaista syntyi kiista, sillä monien mielestä ne olivat kalliita, mauttomia ja vaarallisiakin, koska lapset kiipeilivät niiden päällä vilkasliikenteisen kadun keskikorokkeella. Niiden arveltiin myös sopivan huonosti kaupungin imagoon.


title: Espoon betoniporsaat

text: Yksi kommentoijista, Kanta-Espoon seurakunnan kappalainen Marja-Liisa Nokelainen, oli maininnut johtoryhmälle: ""Sika on saastainen eläin tiettyjen etnisten ryhmien keskuudessa."" Porsaiden arveltiin loukkaavan alueella asuvia muslimeja. Pastori Nokelainen kertoi "Helsingin Sanomien" mukaan, että hänen lausumansa ei johtunut muslimeilta tulleista vaatimuksista. ""Kukaan ei ole vaatinut mitään. Minä vain mainitsin sian symboliikasta."" Asiasta jäi pastorin etnisiä ryhmiä koskeneen kommentin johdosta elämään kaupunkitarina, jonka mukaan porsaat oli poistettu muslimien vaatimuksesta. Todellisuudessa muslimiyhteisö ei osallistunut keskusteluun. Tiedotusvälineet kertoivat asiasta näkyvästi, ja väärän tiedon oikaisi ainakin Hufvudstadsbladet ja Helsingin Sanomat.


title: Espoon betoniporsaat

text: Alkuperäiset Espoosta poistetut possut päätyivät Tohmajärven kunnantalon pihalle. Ne paljastettiin tohmajärvisen kirjailijan Maiju Lassilan innostamana syksyllä 2002.


title: Espoon betoniporsaat

text: Sarjavalmisteisia betoniporsaita ilmestyi syksyllä 2013 keltaisina myös espoolaisen kauppaliikkeen sisäänkäynnin lähelle. Ne asennettiin paikalle turvallisuuden takia, eli porsaat estävät autoilijoita ajamasta väärään paikkaan. Ketjujohtajan mukaan ajateltiin myös, että possut ovat lystikkäitä ja lapset tykkäävät niistä. Mitään negatiivista ei hänen korviinsa porsaista ollut kantautunut.


title: Talousneuvosto

text: Talousneuvosto on Suomen pääministerin johtama hallituksen, tärkeimpien etujärjestöjen ja Suomen Pankin välinen yhteistyöelin.


title: Talousneuvosto

text: Neuvosto tarkastelee keskeisiä talous- ja yhteiskuntapoliittisia kysymyksiä ja tukee talouspoliittista päätöksentekoa keskustelemalla talouden kasvu-, tasapaino- ja rakennekysymyksistä. Talousneuvoston sihteeristö valmistelee talousneuvoston käsittelemät asiat.


title: Talousneuvosto

text: Vuodesta 2011 talousneuvosto on asetettu hallituskaudeksi. Ministereiden toimikausi on sidottu valtioneuvoston jäsenyyteen. Jäseniä on yhteensä 11–21.


title: Lassi Nummi

text: Lauri (Lassi) Juhani Yrjönpoika Nummi (9. lokakuuta 1928 Helsinki – 13. maaliskuuta 2012 Helsinki) oli suomalainen kirjailija ja kääntäjä, jonka omasta tuotannosta suurin osa on modernia runoutta. Hän käytti myös kirjailijanimeä Jukka Kangas.


title: Lassi Nummi

text: Nummen laajan tuotannon ensimmäiset teokset, kaksi runokokoelmaa ja proosateos "Maisema", julkaistiin vuonna 1949. Paitsi kirjailijana ja esseistinä Nummi toimi muun muassa "Uuden Suomen" kulttuuritoimittajana ja Suomen kirjailijaliitossa. Nummi oli kirjailijoiden sananvapausjärjestö Suomen PENin puheenjohtaja vuosina 1983-1988. Raamatunkäännöskomitean työhön Nummi osallistui 1973–1990.


title: Lassi Nummi

text: Nummen puoliso oli ylihoitaja Pirkko Nummi (1921–2018).


title: Lassi Nummi

text:
Nummi kirjoitti ylioppilaaksi Kallion yhteiskoulusta vuonna 1948.
Hänet vihittiin Helsingin yliopiston filosofian kunniatohtoriksi 1986 ja teologisen tiedekunnan kunniatohtoriksi 2000. Taiteilijaprofessori hän oli vuosina 1990–1995.


title: Lassi Nummi

text: Suomalaisen Kirjallisuuden Seura myönsi Nummelle vuonna 2006 Aleksis Kiven rahaston palkinnon hänen kirjallisesta elämäntyöstään. Kirjallisuuden valtionpalkinnon hän on saanut viisi kertaa. Helmikuussa 2008 Nummelle perustettiin nimikkoseura häntä juhlistavan seminaarin yhteydessä.


title: Lassi Nummi

text: Lassi Nummen vanhemmat olivat rovasti Yrjö Alarik Nummi ja Ida Maria Mahlberg. Nummen kaksi poikaa ovat elokuva- ja teatteriohjaaja Ilari Nummi ja ohjaaja, käsikirjoittaja ja kirjailija Markus Nummi. Nummen kaksi veljeä olivat muotoilija Yki Nummi ja säveltäjä Seppo Nummi.


title: Lassi Nummi

text: Nummi menehtyi 13. maaliskuuta 2012 Haartmanin sairaalassa Helsingissä 83-vuotiaana.


title: Neuvostojen palatsi

text: Neuvostojen palatsi () oli maailman korkeimmaksi suunniteltu rakennus, joka oli tarkoitus rakentaa Moskovaan Moskvajoen rannalle lähelle Kremliä. Rakennuksen suunnittelusta julistettiin kansainvälinen kilpailu, jonka voitti Boris Iofan vuonna 1933. Neuvostojen palatsin tieltä räjäytettiin paikalla ollut Moskovan suurin kirkko Kristus Vapahtajan katedraali vuonna 1931.


title: Neuvostojen palatsi

text: Boris Iofan voitti kansainvälisen suunnittelukilpailun, johon olivat jättäneet ehdotuksensa myös kansainväliset arkkitehdit Le Corbusier ja Walter Gropius. Iofanin voitokas ehdotus merkitsi paluuta edistyksellisen konstruktivistisen kauden jälkeen vanhoihin kertaustyyleihin sosialistisessa rakennustaiteessa.


title: Neuvostojen palatsi

text: Suunnitelman mukaan rakennus kohosi 415 metrin korkeuteen ja se olisi toteutuessaan ollut 34 m korkeampi kuin aikansa ennätyksenhaltija Empire State Building. Suunniteltu rakennus muistutti etäisesti zikkuratia ja toi mieleen maalaustaiteessa kuvatun Baabelin tornin. Rakennuksen tarkoituksena oli toimia maailmanlaajuisen Neuvostojen liittokokouksen toimipaikkana hieman Yhdistyneiden kansakuntien tapaan.


title: Neuvostojen palatsi

text: Kokonaisuuden huipulle piti tulla sata metriä korkea Leninin patsas. Palatsissa oli useita museoita ja luentosaleja pääauditorion lisäksi. Alimmat maanalaiset kerrokset oli varattu liikennejärjestelyille. Ainoa toteutunut osa kompleksia oli vuonna 1935 avattu metroasema "Dvorets sovetov", joka hankkeen unohduttua nimettiin uudelleen "Kropotkinskajaksi".


title: Neuvostojen palatsi

text: Neuvostojen palatsin rakennustyöt aloitettiin 1931, mutta tekniset vaikeudet, muun muassa veden tulviminen Moskovajoesta, haittasivat hankkeen edistymistä. Toisen maailmansodan alkaminen lopetti työt vuonna 1941, eikä niitä enää myöhemmin jatkettu. Palatsin perustukset raivattiin Nikita Hruštšovin aikana pois ja pitkään seisseestä montusta tehtiin Moskovan maauimala. Maauimala purettiin 1994 uudelleen rakennettavan Kristus Vapahtajan katedraalin tieltä. Kirkko valmistui vuonna 2000.


title: Majakkalaiva Nahkiainen

text: Majakkalaiva Nahkiainen oli Raahen ulkopuolelle Ulkonahkiaisen matalikolle sijoitettu majakkalaiva.


title: Majakkalaiva Nahkiainen

text: Alus rakennettiin vuonna 1884 Helsingissä Hietalahden telakalla. Mitoiltaan se oli 25,8 x 6,4 x 2 metriä ja uppoumaltaan 150 tonnia. Runko oli terästä kuten kaikissa majakkalaivoissa aivan ensimmäistä lukuun ottamatta, joka oli puinen.


title: Majakkalaiva Nahkiainen

text:
Aluksessa ei ollut koneita, vain purjeet. Myöhemmin alukseen asennettiin kuulamoottori, joka käytti paineilmasumusireeniä sekä valonheitintä ruokkivaa generaattoria.
Valonheitin tarvittiin pimeällä tapahtuvaan luotsinantoon. Aluksessa oli koko sen toiminta-ajan öljyllä toimiva loistolyhty.


title: Majakkalaiva Nahkiainen

text: Kuljetuskoneistoa alukseen ei asennettu missään vaiheessa.


title: Majakkalaiva Nahkiainen

text: Alus sai nimen "Mäyly" ja sijoitettiin aluksi Kemin ulkopuolelle. 1900-luvun taitteessa kansirakenteita paranneltiin ja alukseen rakennettiin keulakoroke.


title: Majakkalaiva Nahkiainen

text: Vuonna 1906 alus siirrettiin Raahen ulkopuolella olevan Etelänahkiaisen matalikon länsipuolelle, jolloin se sai nimen "Nahkiainen", jolla se parhaiten tunnetaan.


title: Majakkalaiva Nahkiainen

text: Alus hoiti tehtäviään aina syksyyn 1956, jolloin uusi Nahkiaisen pohjamajakka valmistui ja sytytettiin.


title: Majakkalaiva Nahkiainen

text: Virattomaksi jäänyt "Nahkiainen" luovutettiin nyt majakkavarusteistaan ja mastoistaan riisuttuna 3. merenmittausretkikunnan varastoproomuksi. Tätä tehtävää se hoiti kymmenen vuotta, ja kun retkikunta sai uuden tukialuksen jossa oli riittävästi varastotilaa, proomu luovutettiin Merenkulkuhallituksen tekniselle toimistolle varastoproomuksi.


title: Majakkalaiva Nahkiainen

text: 1970-luvulla aluksen sisärakenteiden kunto oli niin huono, että ne piti purkaa ja aluksesta tuli soraproomu. Muutaman vuoden sellaisena palveltuaan runko romutettiin Haminassa.


title: Majakkalaiva Werkkomatala

text: Majakkalaiva Werkkomatala oli luovutetulla alueella sijaitsevan Koivistonsalmen suulla sijaitsevan Verkkomatalan lounaispuolelle sijoitettu majakkalaiva.


title: Majakkalaiva Werkkomatala

text: Koivistonsalmen suulla sijaitsee hankala ja vaarallinen Verkkomatala-niminen karikko; se oli varsinkin sakealla säällä inhottava vaaratekijä vilkasliikenteisessä salmessa, eikä sen ruoppaaminen vaarattomaksi ollut mahdollista 1800-luvun kalustolla. Siispä matalikko tuli merkitä majakalla; aluksi suunniteltiin kiinteätä majakkaa, mutta kasuunitekniikan kehitys oli niin varhaisessa vaiheessa, ettei rakentaminen onnistunut. Luontevaa oli että paikalle sijoitettiinkin majakkalaiva.


title: Majakkalaiva Werkkomatala

text: Uusi majakkalaiva valmistui keväällä 1884 Helsingissä Hietalahden telakalla. Se oli uppoamaltaan 150 tonnin alus, mitoiltaan 28,5 x 6,5 x 2 metriä. Alus oli koneeton ja purjeilla varustettu, aluksella oli höyrykattila lämmitystä, sumusireeniä ja ankkuripeliä varten. Mastojen huipuissa oli kaksi kiinteää punaista ympäri näköpiirin näkyvää öljyvaloa. Nimeksi annettiin "Werkkomatala".


title: Majakkalaiva Werkkomatala

text:
Venäläistämiskaudella aluksen rungossa oli valkea vyö, jossa nimi oli kyrillisin kirjaimin. Sitä ei vaihdettu venäläiseksi vaan nimi oli kirjoitettu mustalla muotoon ""Вeрккоматала"".
Luotsilaitoksen sinivalkoinen kompassilippu vaihdettiin venäläiseen tapaan kokosiniseen.


title: Majakkalaiva Werkkomatala

text: Keväällä 1884 tarkastusalus hinasi uuden majakkalaivan paikalleen, jossa se sitten olikin likimain puoli vuosisataa. Alus toimi normaaliin tapaan myös luotsivartiopaikkana. Se talvehti tavallisimmin Viipurissa, jonne se vietiin viimeisenä kanavassa kunakin syksynä liikennöineenä aluksena ennen talvisulkemista ja keväällä tuotiin ensimmäisten joukossa pois. Usein alusta hinasi vieläkin palveleva tarkastusalus "Saimaa".


title: Majakkalaiva Werkkomatala

text: Vuonna 1933 valmistui uusi syväväylä, joka teki majakkalaivan tarpeettomaksi. Alus riisuttiin mastoistaan ja majakkavarusteistaan sekä muunnettiin asuntolaivaksi Pohjanlahtea mittaavalle 1. merenmittausretkikunnalle. Alus oli tarkoitukseen pieni ja osan väestä oli asuttava maissa. Alus ei saanut uutta nimeä vaan merkinnän "MKH 4".


title: Majakkalaiva Werkkomatala

text: 20. toukokuuta 1954 mittausalus "Åland" hinasi asuntoproomua retkikunnan siirtyessä Vaasasta Kristiinankaupunkiin. Sakean sumun noustessa asuntolaiva sai pohjakosketuksen ja pahan vuodon Bergön saaristossa; henkilövahingoilta vältyttiin, mutta proomu upposi. Se nostettiin, mutta havaittiin vaurioituneen korjauskelvottomaksi. Alus makasi rannassa vuoden, kunnes se romutettiin Turussa.


title: Péclet’n luku

text: Péclet'n luku (Pe) on termohydrauliikassa käytetty dimensioton suure, joka vertaa advektion suuruutta lämmön johtumiseen. Luku on nimetty ranskalaisen fyysikon Jean Claude Eugène Péclet'n mukaan.


title: Péclet’n luku

text:
Péclet'n luvulle on olemassa useita hieman toisistaan poikkeavia määritelmiä, joista yleisimmät ovat:
Missä:


title: Sääkansi

text:
Sääkansi on laivan kattamaton, avoin, sään vaikutuksille alttiina oleva kansi. Yleissopimus ihmishengen turvallisuudesta merellä määrittelee sääkannen seuraavasti: "Sääkansi on kansi, joka on täysin kattamaton sekä avoin ainakin kahdelta sivultaan". Lastialuksissa myös sääkannella kuljetetaan usein lastia, esim. kontteja.
1800-luvun jälkipuoliskolla tuli joissakin laivoissa käyttöön korotettu sääkansi. Kun liikenne Suomen vesillä muuttui hiljalleen avovesikaudesta ympärivuotiseksi, huomattiin pian, että kansityöskentely talvella oli vaikeata ja vaarallista. Oli keksittävä jotain, mikä suojelisi merimiehiä talven oikuilta.


title: Sääkansi

text: Ratkaisuksi tuli se, että laivan laitoja korotettiin ja niiden varaan rakennettiin erillinen tavallisesti puinen suojakansi. Se oli korkeammalla merestä kuin varsinainen kansi eivätkä aallot lyöneet sen yli aivan niin helposti; sääkannen alla kulki laivan kylkiä pitkin käytävä, jossa huomattava osa kansityöstä voitiin tehdä säältä suojassa.


title: Sääkansi

text: Eräs tunnetuimpia korkealla sääkannella varustettuja aluksia on museoitu majakkalaiva Kemi.


title: Sääkansi

text: Samasta syystä myös komentosiltoja alettiin kattaa, joskin monet kapteenit kieltäytyivät työskentelemästä muulla kuin avoimella komentosillalla, koska heidän mielestään kattaminen vaaransi näkyvyyden.


title: Messier 36

text: Messier 36 (M36, NGC 1960) on yksi kolmesta Ajomiehen tähdistössä sijaitsevasta Messierin kohteesta, jotka Giovanni Batista Hodierna löysi ennen vuotta 1654. Se on noin 14 valovuoden levyinen avoin tähtijoukko ja sijaitsee noin 4 100 valovuoden päässä Maasta.


title: Hasan Habib

text: Hasan Habib (s. 19. huhtikuuta 1962, Karachi, Pakistan) on pakistanilaissyntyinen yhdysvaltalainen pokeriammattilainen. Hän asuu Downeyssa, Kaliforniassa.


title: Hasan Habib

text: Nuoruusvuosinaan Pakistanissa Habib oli alle 14-vuotiaiden tennismestari. Hän muutti 18-vuotiaana opiskelemaan liiketaloutta Redlandsin yliopistoon. Habib aloitti pokerin käteispelaamisen vuonna 1985 ja turnaukset vuonna 1988.


title: Hasan Habib

text: Vuonna 2000 Habib teki läpimurtonsa pokerimaailmassa. Hän oli neljäs World Series of Pokerin pääturnauksessa ja toinen $ 2,500 Limit Omaha Hi/Lo -kisassa.


title: Hasan Habib

text:
Huhtikuussa 2004 Habib sijoittui toiseksi World Poker Tourin
Five-Star World Poker Classic -turnauksessa Bellagiossa ja voitti 1 372 223 dollaria. Muutamaa viikkoa myöhemmin hän voitti WSOP-rannekkeen ja 93 060 dollaria $1,500 Seven Card Stud Hi-Lo Split -turnauksessa Las Vegasissa. Vuoden lopulla hän oli seitsemäs WPT:n Five-Diamond World Poker Classicissa ja ansaitsi 108 906 dollaria.


title: Hasan Habib

text: Vuonna 2005 Habib oli jälleen Five-Star World Poker Classicin finaalipöydässä. Kolmostila toi hänelle 896 375 dollaria. Syyskuussa 2005 hän voitti PokerStarsin vuosittaisen internetturnaussarjan World Championship of Online Pokerin avauskisan, 306 000 dollaria ja kultaisen rannekkeen.


title: Hasan Habib

text: Elokuussa 2007 Habibin pokeriuran turnausansiot ylittivät 4,1 miljoonaa dollaria.


title: Coming Up

text: Coming Up on brittiläisen Suede-nimisen yhtyeen kolmas levy. Se julkaistiin 2. syyskuuta 1996. Levyn tuotti Ed Buller ja sen julkaisi Nude Records -levy-yhtiö.Kaikki laulut Anderson/Oakes paitsi 3 & 4 Anderson ja 7 & 9 Anderson/Codling


title: Proventia Emission Control

text: Proventia Oy (vuosina 2007-2017 Proventia Emission Control Oy, vuosina 1994–2007 Finnkatalyt Oy) on suomalainen vuonna 1994 perustettu ympäristöteknologiayhtiö, joka tarjoaa pakokaasujen puhdistusteknologioita ja siihen liittyviä testaus- ja suunnittelupalveluja raskaisiin dieselmoottoreihin, sekä lämmöneristysratkaisuja sekä testiyksiköitä muun muassa moottorien, voimalinjojen ja sähkökomponenttien testaukseen.Proventian hallitukseen kuuluvat:Proventia kuuluu Head Invest -konserniin, joka on JOT Automationin perustaja Veikko Lesosen perheen omistama teknologiakonserni.


title: Proventia Emission Control

text: Yhtiö perustettiin 26. tammikuuta 1994 nimellä Finnkatalyt. Alkuvuosina yhtiön päätuotteita olivat karting-autojen katalysaattorit. 2000-luvulle tultaessa yhtiö keskittyi raskaiden dieselmoottoreiden päästöjen puhdistukseen, ja menestyi erityisesti Aasian markkinoilla ilmanlaadun parantamisprojekteissa, toimittaen muun muassa Hongkongin retrofit-projektiin tuhansia puhdistimia: Koreaan Souliin yhtiö toimitti 2006–2008 kymmeniätuhansia puhdistimia kaupungin liikenteen päästöjen vähentämiseksi.


title: Proventia Emission Control

text: Yhtiö sai vuoden 2007 Yhdysvaltain ympäristönsuojeluviraston EPA:n hyväksynnän kuorma-autojen rahtitilojen kylmäkoneisiin asennettavasta pakokaasun puhdistustekniikasta, ja yhtiö on toimittanut tuhansia puhdistimia Kalifornian ilmanlaatuprojektiin.


title: Proventia Emission Control

text: Vuonna 2007 yhtiö muutti uusiin toimitiloihin Oulunsaloon. Samana vuonna yhtiön nimeksi tuli Proventia Emission Control Oy.


title: Proventia Emission Control

text: 2010-luvulla yhtiö on toimittanut puhdistusjärjestelmiä muun muassa Lontoon kaksikerrosbusseihin, Ruotsin ympäristövyöhykkeellä liikkuviin raskaisiin ajoneuvoihin sekä Helsingin seudun busseihin.


title: Proventia Emission Control

text: 14. Helmikuuta 2008 Suomen presidentti Tarja Halonen myönsi Proventialle presidentin kansainvälistymispalkinnon edistyksellisestä työstä kansainvälisillä markkinoilla Suomen talouden eduksi.


title: Proventia Emission Control

text: Proventia kehittää, valmistaa ja markkinoi pakokaasun puhdistusjärjestelmiä ja suunnittelupalveluja sekä OEM asiakkaille että jo olemassa oleviin ajoneuvoihin jälkiasennuksena (Retrofit). Proventian pakokaasunpuhdistusjärjestelmissä käytetään muun muassa DOC- (diesel oxidation catalyst), DPF- ja SCR-teknologiaa. Yhtiön ydinosaamisaluetta on SCR-teknologia (selective catalytic reduction), jota käytetään typenoksidien vähentämiseksi pakokaasusta AdBluen/urean avulla.


title: Proventia Emission Control

text: Proventia valmistaa myös eristeitä moottoritilan komponenttien lämmöneristämiseen. Yhtiö on kehittänyt oman tuotantolinjan lämpöeristeiden valmistukseen.


title: Proventia Emission Control

text: Proventia tarjoaa testipalveluja sekä liikuteltavia testiyksiköitä dieselmoottoreiden ja niiden osien testaamiseen. Testikontit soveltuvat erityisen hyvin muun muassa ikäytystestaukseen.


title: Alice Hathaway Lee Roosevelt

text: Alice Hathaway Lee Roosevelt (29. heinäkuuta 1861 – 14. helmikuuta 1884) oli Yhdysvaltain presidentti Theodore Rooseveltin ensimmäinen vaimo.


title: Alice Hathaway Lee Roosevelt

text: Alice oli 17-vuotias tavatessaan tulevan miehensä ensi kertaa. Rooseveltit menivät naimisiin 27. lokakuuta 1880. Parilla oli yksi yhteinen tytär, Alice Roosevelt Longworth. Vain kaksi päivää tämän syntymän jälkeen 22-vuotias Roosevelt menehtyi munuaistautiin. Theodore Roosevelt oli tuolloin 25-vuotias. Alice haudattiin Green-Woodin hautausmaahan.


title: Alice Hathaway Lee Roosevelt

text: Alice Roosevelt kuoli ennen miehensä nousua Yhdysvaltain presidentiksi eikä siten koskaan ollut Valkoisen talon emäntä.


title: Alice Hathaway Lee Roosevelt

text: Vaimonsa kuoleman jälkeen Theodore matkusteli yksin ja jätti tyttärensä vanhemman siskonsa hoiviin. Pari vuotta myöhemmin tuleva presidentti meni uusiin naimisiin Edith Rooseveltin kanssa, ja pariskunta kasvatti tytön muiden lastensa kanssa.


title: Kulttuuriteollisuus

text: Kulttuuriteollisuus on monimerkityksinen käsite, jolla kuvataan taiteen ja kulttuurin tuotantoa markkinataloudellisesta näkökulmasta. Ensimmäisenä termin otti käyttöön Theodor Adorno kriittisenä käsitteenä 1940-luvulla: hän viittasi sillä viihteellisen kulttuurin massatuotantoon. Nykyinen merkitys sai alkunsa 1980-luvulla. Kulttuuriteollisuus on tullut suomen kieleen käännöslainana englannista ("cultural industry"). "Industry" tarkoittaa tässä yhteydessä ennemminkin toimialaa kuin teollisuutta, mutta toisaalta käsite yhdistää taiteellisen luovuuden ja taloudellisen tuotannon.


title: Kulttuuriteollisuus

text: Opetusministeriön kulttuuriteollisuustyöryhmän mukaan käsite voidaan määritellä usealla tasolla:


title: Messier 37

text: Messier 37 (M37, NGC 2099) on Ajomiehen tähdistössä sijaitseva avoin tähtijoukko, jonka Giovanni Batista Hodierna löysi ennen vuotta 1654.


title: Messier 37

text: M37 on ajomiehen tähdistön kirkkaimpia syvän taivaan kohteita, sisältäen jopa 150 yli 12,5 magnitudin tähteä. Kaikkiaan joukko käsittää noin 500 tähteä. Pimeältä taivaalta kohde näkyy myös helposti paljain silmin utuisena pallona. Huonommissa olosuhteissa riittää jo kaukoputken etsin tai pienet kiikarit.


title: Lepo Sumera

text: Lepo Sumera (8. toukokuuta 1950 Tallinna – 2. kesäkuuta 2000 Tallinna) oli virolainen klassisen musiikin säveltäjä. Häntä on pidetty maansa tärkeimpänä sinfonikkona Eduard Tubinin jälkeen.


title: Lepo Sumera

text: Sumera sai sävellysopetusta aluksi Veljo Tormikselta ja Heino Elleriltä. Ellerin kuoltua vuonna 1970 Sumeraa opetti Heino Jürisalu. Sumera työskenteli äänitarkkailijana Viron radiossa 1971–1980 ja täydensi sävellysopintojaan Moskovassa 1979–1982.


title: Lepo Sumera

text: Sumera toimi Viron kulttuuriministerinä vuosina 1989–1992. Hän opetti Viron musiikkiakatemiassa vuodesta 1978, professorina vuodesta 1993, ja piti useita mestarikursseja eri maissa ja oppilaitoksissa.


title: Lepo Sumera

text: Sumera sävelsi muun muassa kuusi sinfoniaa, sellokonserton, pianokonserton, useita orkesteriteoksia (mm. Heino Ellerin muistoksi orkesteriteoksen "In memoriam"), elokuvamusiikkia, elektronisia ja multimediateoksia ja kamarimusiikkia.


title: Lepo Sumera

text: Sumeran tuotantoa on Viron lisäksi esitetty melkein kaikissa Euroopan maissa, Yhdysvalloissa, Kanadassa, Australiassa ja Kuubassa. Levytyksiä, muun muassa kaikki sinfoniat, ovat julkaisseet BIS, Antes ja Melodija.


title: Lepo Sumera

text: Lepo Sumeran puoliso oli pianisti Kersti Einasto vuodesta 1972. Heille syntyi kolme lasta.


title: Lepo Sumera

text: Säveltäjä menehtyi sydänvikaan vuonna 2000, Tšaikovskin lailla pian 6. sinfoniansa kantaesityksen jälkeen.


title: Messier 38

text: Messier 38 (M38, NGC 1912) on Ajomiehen tähdistössä sijaitseva avoin tähtijoukko, jonka Giovanni Batista Hodierna löysi ennen vuotta 1654. Se sijaitsee noin 4 200 valovuoden etäisyydellä Maasta.


title: Sauhu-Santtu

text: Sauhu-Santtu on lastenohjelma Pikku Kakkosessa esitetyn ohjelman kotitonttu. Hän asui Kotolaisten omakotitalon puuhellassa. Sauhu-Santtua on tehty neljätoista jaksoa.


title: Daniel Johns

text: Daniel Paul Johns (s. 22. huhtikuuta 1979) on australialainen muusikko, joka tunnetaan Silverchair-yhtyeen laulaja-kitaristina.


title: Daniel Johns

text: Johns kasvoi Uuden Etelä-Walesin Newcastlessa ja perusti Silverchairin yhdessä Ben Gilliesin ja Chris Jouannoun kanssa. Yhtyeen ensimmäinen albumi oli "Frogstomp" vuonna 1995.


title: Daniel Johns

text: Johns on ilmoittanut kärsineensä anoreksiasta. Lisäksi hänellä on aiemmin ollut masennuksen oireita ja vainoharhoja.


title: Daniel Johns

text: Tällä hetkellä Johns toimii yhä Silverchairissa, joka on "Frogstompin" jälkeen julkaissut kolme uutta studioalbumia: "Freak Show" (1997), "Neon Ballroom" (1999) ja "Diorama" (2002). "Young Modern" julkaistiin vuonna 2007. Muusikko oli naimisissa Natalie Imbruglian kanssa.


title: Daniel Johns

text: Johnsilla on ollut myös muita projekteja kuten "The dissociatives", sekä akustista pop materiaalia työstävä vielä työnimellä kulkeva "Hathaway/Palmer".


title: Isokasuaari

text: Isokasuaari ("Casuarius unappendiculatus") on suuri yli 150 cm korkea lentokyvytön lintu, jolla on kova ja jäykkä, musta höyhenpeite, sininen iho kasvoissa ja kypärä pään päällä. Sillä on kirkkaanpunaisen tai kirkkaankeltaisen värinen niska. Jalat ovat suuret ja voimakkaat, ja niissä on sisävarpaassa on tikarinmuotoinen kynsi. Molemmat sukupuolet ovat samannäköisiä. Naaraat ovat suurempia kuin koiraat.


title: Isokasuaari

text: Kuten muutkin kasuaarit, isokasuaari on arka ja yksin elävä lintu. Se elää rannikkosoilla ja sademetsissä Uuden-Guinean pohjoisosissa. Se syö pääasiassa hedelmiä mutta myös pieniä eläimiä.


title: Isokasuaari

text: Lisääntymisaikana moniavioinen naaras jättää 3–5 munaa hyvin naamioituun pesään valmiiksi koirasta varten. Sen jälkeen naaras jättää pesän ja munat ja lähtee etsimään toista koirasta. Koiras kasvattaa poikaset yksin noin 9 kuukaudessa.


title: Peirithoos

text: Peirithoos oli kreikkalaisessa mytologiassa lapiittien kuningas ja Hippodameian aviomies. Hän oli joko Dian ja Iksionin tai Dian ja Zeuksen poika. Theseuksen paras ystävä Nestor lukee sankarukset oman nuoruutensa aiemman sukupolven sankereiden joukkoon: "vahvimmat miehet, mitä maa on kantanut päällänsä, vahvimmat miehet vahvimpia vihollisia, villejä vuoristoheimoja, jotka he perin pohjin tuhosivat, vastaan". Merkkiäkään sellaisesta suullisesta perimätiedosta, jonka Homeroksen kuulijat olisivat tunnistaneet Nestorin viitteistä, ei ole säilynyt eepoksissa.


title: Peirithoos

text: Niissä jaksoissa, jotka ovat säilyneet, Peirithoos on kuullut huhuja Theseuksen rohkeudesta ja voimasta taisteluissa, mutta tahtoi saada asiasta todisteita. Hän ajoi Theseuksen karjalauman pois Marathonista, ja Theseus lähti ajamaan häntä takaa. Peirithoos tarttui aseisiin, ja kun he sitten kohtasivat toisensa, molemmat vaikuttavat toisistaan niin, että he vannoivat keskenään ystävyyden valan.


title: Peirithoos

text: He auttoivat metsästämään Kalydonin metsäkarjua. Myöhemmin Peirithoos oli aikeissa naida Hippodameian. Kentaurit olivat juhlissa vieraina, mutta juhlien edetessä he juopuivat ja yrittivät siepata juhlien naispuolisia vieraita – Hippodameia mukaan luettuna. Lapiitit voittivat tästä seuranneen taistelun, josta tuli suosittu aihe kreikkalaiseen taiteeseen.


title: Peirithoos

text: Theseus ja Peirithoos antoivat lupauksen avioitua Zeuksen tyttärien kanssa. Theseus valitsi Helenan, ja niin he sieppasivat tämän pitääkseen hänet kunnes hän olisi tarpeeksi vanha avioon. Peirithoos puolestaan valitsi Persefonen, Haadeen puolison. He jättivät Helenan Theseuksen äidin, Aithran, luo ja matkustivat manalaan Haadeen valtakuntaan siepatakseen Persefonen. Haades teeskenteli olevansa vieraanvarainen ja järjesti pidot, mutta heti kun miehet istuivat alas, käärmeet kietoituivat heidän jalkojensa ympärille pitäen heidän paikoillaan.


title: Peirithoos

text: Herakles vapautti Theseuksen, mutta hänen yrittäessään vapauttaa Peirithoosta maa alkoi järkkyä hänen allaan. Theseus palatessa Ateenaan Dioskuurit olivat vieneet Helenan Aithran takaisin Spartaan. Peirithoos jäi Haadeeseen ikuisiksi ajoiksi.


title: Ironcross

text: Ironcross oli ensimmäisiä suomalaisia heavy metal -yhtyeitä. Se perustettiin Turussa vuonna 1976. Yhtyeen perustajajäsenet olivat Esa "Gona" Leinonen, Kimmo Vanne, Pekka "Body" Nummela ja Tero Ovaska. Yhtye aloitti coverkappaleilla, mutta siirtyi pian esittämään omaa materiaalia, jonka pääosin sävelsi ja sanoitti Esa Leinonen. Ironcrossin tunnetuin levy lienee EMI-levy-yhtiölle tehty kolmoslevy "Too Hot to Rock" (1987). Samana keväänä Ironcross vietti kuusi viikkoa Yhdysvalloissa tehden samalla muutaman klubikeikan New Yorkissa ja Los Angelesissa. Yhtyeen viimeiseksi julkaisuksi jäi lähinnä promokäyttöön tehty single Immoral Love (1989). Suunnitelmat ja materiaali olivat valmiina nelosalbumiakin varten, mutta hanke kaatui siihen, että Leinonen kääntyi yllättäen Jehovan todistajaksi.


title: Ironcross

text: Ironcrossin jälkeen vain rumpalit Esko Mänty-Sorvari ja Jari "Jimbo" Mäkeläinen ovat aktiivisesti toimineet soittokuvioissa. Ensin mainitun myöhempiä bändejä ovat "Skädäm", "Sharonees" ja "Cold Sweat". Mäkeläinen taas on lyönyt tahtia "Wardancessa", "Battagiassa" sekä "House of Mirrorsissa". Lisäksi hän soitti sessiopohjalta brittiläisen "WildKard" -yhtyeen levyllä Megalomania (2007). Kesällä 2012 Mäkeläinen auttoi "Lordia" festarikeikoilla, kun yhtye jäi kuolemantapauksen takia yht'äkkiä ilman rumpalia.


title: Ironcross

text: Cold Sweat nauhoitti kaksi Steel Warrior -levyn sessioista ylijäänyttä raitaa, Searching for love ja Running for the diamonds, toiselle albumilleen Broadcast Interference (2013). Vokalistina Cold Sweatissa toimii Mänty-Sorvarin veli Jukka "Frogley" Mänty-Sorvari ("Yö", Skädäm).Lisäksi yhtyeessä ovat soittaneet:


title: John Cernuto

text: John Cernuto (s. 10. tammikuuta 1944 Jersey City, New Jersey) on yhdysvaltalainen pokeriammattilainen. Häntä kutsutaan lempinimellä "Miami John". Cernuton suosikkipelimuoto on omaha hi-loWSOP-ranneketta.


title: John Cernuto

text: Cernuto valmistui Floridan valtionyliopistosta pääaineenaan rahoitus. Valmistumisensa jälkeen hän työskenteli lennonjohtajana. Kun Ronald Reagan erotti lennonjohtajat vuoden 1981 lakon aikana, Cernuto aloitti pokeriammattilaisuuden.


title: John Cernuto

text: Cernuto oli World Series of Pokerin (WSOP) finaalipöydässä ensimmäistä kertaa vuonna 1989 5 000 dollarin seven-card stud -turnauksessa. Loppupelipöydässä pelasivat myös muun muassa David Sklansky, Gabe Kaplan ja Humberto Brenes. Cernuto oli lopulta neljäs Don Holtin voittamassa turnauksessa ansaiten 26 950 dollaria.


title: John Cernuto

text: Cernuto voitti Wienissä järjestetyn kolmannen World Heads-Up Poker Championship -turnauksen vuonna 2003. Ykköspalkinto oli 60 000 euroa. World Poker Tourilla (WPT) hän on ollut finaalipöydässä kerran: John Galen voittamassa tammikuussa 2005 järjestetyssä PokerStarsin Caribbean Poker Adventure -turnauksessa neljäs.


title: John Cernuto

text: Elokuussa 2007 Cernuton pokeriuran turnausansiot ylittivät 4,2 miljoonaa dollaria.


title: John Cernuto

text: Cernuto on pelannut blackjackia Ultimate Blackjack Tourilla.


title: Mission Impossible

text: Mission Impossible voi viitata seuraaviin asioihin:


title: Aaron Burr

text: Aaron Burr, Jr. (6. helmikuuta 1756 – 14. syyskuuta 1836) oli demokraattis-republikaaninen poliitikko, joka toimi Yhdysvaltain kolmantena varapresidenttinä 1801–1805.


title: Aaron Burr

text: Vallankumoussodan aikaan Burr otti osaa kenraali Benedict Arnoldin sotaretkeen Kanadaan 1775.


title: Aaron Burr

text: Burr oli yksi Yhdysvaltain demokraattis-republikaanisen puolueen perustajista. Hän oli Yhdysvaltain kongressin senaattori vuosina 1791–1797 ja osallistui Yhdysvaltain presidentinvaaleihin 1800. Hän nousi Thomas Jeffersonin varapresidentiksi.


title: Aaron Burr

text: Burr pyrki epäonnistuneesti New Yorkin kuvernööriksi 1804. Hän tappoi Alexander Hamiltonin kaksintaistelussa saman vuoden heinäkuussa Weehawkenissa New Jerseyssä. Burria syytettiin murhasta, ja hän pakeni etelään.


title: Aaron Burr

text: Vuonna 1807 Burria syytettiin maanpetoksesta. Syytteen mukaan hän oli suunnitellut hyökkäystä Espanjan siirtokuntaan Meksikoon; joidenkin väitteiden mukaan hän suunnitteli Yhdysvaltain läntisten osavaltioiden valtausta perustaakseen oman valtakuntansa.


title: Aaron Burr

text: Burr vapautettiin maanpetossyytteistä. Hän vietti aikaa Euroopassa ennen palaamistaan Yhdysvaltoihin vuonna 1812. Hän kuoli Staten Islandilla 1836.


title: Tom Gibis

text: Thomas Wayne Gibis (s. 22. elokuuta 1964 West St. Paul, Minnesota) on yhdysvaltalainen ääninäyttelijä, joka tunnetaan parhaiten Shikamaru Naran roolista Naruto-animesarjassa. Gibis esiintyi Anime Expo 2006:lla yhdessä useiden muiden Naruton ääninäyttelijöiden kanssa, vaikka hänen kätensä oli murtunut.


title: Tom Gibis

text: Gibis aloitti näyttelemisen televisiossa vuonna 1996 ja on useimmiten tehnyt pieniä elokuvarooleja. Ääninäyttelemisen pariin hän päätyi vuonna 2000 tehdessään ensimmäisen ääniroolinsa Digimon Zero Two -animesarjaan.


title: Tom Gibis

text: Gibis opiskeli näyttelemistä ja ohjaamista Minnesotan Yliopistossa Mankatossa, josta hän valmistui vuonna 1987.


title: George Clinton (poliitikko)

text: George Clinton (26. heinäkuuta 1739 – 20. huhtikuuta 1812) oli yhdysvaltalainen lakimies ja poliitikko.


title: George Clinton (poliitikko)

text: Clintonin vanhemmat olivat irlantilaislähtöisiä presbyteerejä, jotka asettuivat New Yorkin Ulsteriin.


title: George Clinton (poliitikko)

text: Clinton taisteli Britannian armeijassa Ranskan–Intian sodassa vuodesta 1757 alkaen. Sodan jälkeen hän opiskeli lakia ja pääsi jo vuonna 1765 piirisyyttäjäksi.


title: George Clinton (poliitikko)

text: Clinton toimi Yhdysvaltain varapresidenttinä vuodet 1805–1812. Hän oli virassa sekä Thomas Jeffersonin että James Madisonin kausilla. Clinton oli lisäksi New Yorkin osavaltion ensimmäinen (1777–1795) ja kolmas (1801–1804) kuvernööri.


title: George Clinton (poliitikko)

text: Clinton menehtyi Washingtonissa vuonna 1812 ensimmäisenä kesken kautensa kuolleena Yhdysvaltain varapresidenttinä.


title: George Clinton (poliitikko)

text: Clinton oli 7. helmikuuta 1770 lähtien naimisissa Sarah Cornelia Tappenin kanssa. Pari sai useita lapsia.


title: UKK-reitti

text: UKK-reitti eli UKK-vaellusreitti on valtakunnallinen vaellusreitti, joka on nimetty presidentti Urho Kaleva Kekkosen, innokkaan kuntoliikkujan ja liikunnan puolestapuhujan, mukaan. Reitti kulkee Pohjois-Karjalan, Kainuun, Pohjois-Pohjanmaan ja Lapin alueella. Sen päätepisteet ovat etelässä Lieksan Kolilla ja pohjoisessa Savukosken Tulppiossa. Urho Kekkonen vaelsi reitin vuonna 1957.


title: UKK-reitti

text: Vaellusreittiin kuuluu esimerkiksi osia vanhasta karjalaisesta kauppatiestä. Reitin sanotaan noudattelevan myös veronkantaja Simo Affleckin eli Simo Hurtan kulkemia ratsupolkuja Kainuussa ja Pohjois-Karjalassa.


title: UKK-reitti

text: UKK-reitti kuuluu Euroopan kaukovaellusreitti E10:een, joka alkaa Nuorgamista ja päättyy Espanjan Tarifaan ja E6:een, joka kulkee Kilpisjärveltä Kreikan Alexandroúpoliin.


title: UKK-reitti

text:
Reitti kulkee seuraavien kuntien alueella:
Savukoski,
Salla,
Posio,
Taivalkoski,
Pudasjärvi,
Puolanka,
Hyrynsalmi,
Ristijärvi,
Kuhmo, Sotkamo,
Valtimo,
Nurmes,
Juuka ja
Lieksa


title: Paasi

text: Paasi voi tarkoittaa seuraavia:Kirjoitusasultaan samantapainen sana:


title: Elbridge Gerry

text: Elbridge Thomas Gerry (17. heinäkuuta 1744 – 23. marraskuuta 1814) oli yhdysvaltalainen valtiomies ja maansa viides varapresidentti vuodesta 1813 kuolemaansa.


title: Elbridge Gerry

text: Gerry syntyi Massachusettsissa. Hän oli yksi Yhdysvaltain itsenäisyysjulistuksen allekirjoittajista vuonna 1776.


title: Elbridge Gerry

text: Gerry kuului demokraattis-republikaaniseen puolueeseen ja oli useasti ehdolla Massachusettsin kuvernööriksi, joksi hän pääsi ensi kertaa 1810.


title: Elbridge Gerry

text: Gerry valittiin James Madisonin varapresidentiksi vuonna 1813. Hän kuitenkin kuoli kesken kautensa Washingtonissa.


title: Elbridge Gerry

text: Gerryn mukaa on nimetty käsite gerrymandering, joka tarkoittaa kyseenalaista vaalipiirien rajojen muuttelua oman puolueen menestyksen varmistamiseksi vaaleissa. Hänen väitettiin harrastaneen tätä kuvernöörikautenaan.


title: Joe Bartholdi Jr

text: Joseph "Joe" N. Bartholdi Jr (s. 1980 Kalifornia) on yhdysvaltalainen pokeriammattilainen. Hän asuu Las Vegasissa, Nevadassa.


title: Joe Bartholdi Jr

text: Bartholdi muutti 18-vuotiaana Las Vegasiin pokerijakajana työskennelleen isänsä mukana. Hän alkoi pelata alaikäisenä, aluksi keskittyen avopokeriin ja myöhemmin texas hold 'emiin. Bartholdi aloitti ammattilaisena 21-vuotiaana, mutta hävisi suuren osan voitoistaan huonon rahavarojensa hallinnan takia. Hän alkoi pelata blackjackia ja lopulta työskenteli jakajana.


title: Joe Bartholdi Jr

text: Vuonna 2004 Bartholdi nosti pelivaransa 50 dollarin bonuksesta aina 250 000 dollariin asti, mutta hävisi jälleen kaiken. Vuonna 2005 Joe Cassidy maksoi Bartholdin sisään moniin World Series of Pokerin turnauksiin. 1 500 dollarin no limit hold'em -turnauksessa Bartholdi oli viides ja voitti 71 445 dollaria. Bartholdi voitti myös yhden turnauksen Ultimate Poker Challengen toisella tuotantokaudella.


title: Joe Bartholdi Jr

text: Huhtikuussa 2006 Bartholdi voitti World Poker Tour -kauden päättäneen World Championship -turnauksen. Voitostaan Bartholdi sai siihen mennessä kaikkien aikojen suurimman WPT:ssä maksetun palkkion, 3 760 165 dollaria. Viikkoa myöhemmin hän oli viides World Poker Tour Battle of Champions IV -turnauksessa.


title: Joe Bartholdi Jr

text: Huhtikuussa 2007 Bartholdin pokeriuran turnausansiot ylittivät neljä miljoonaa dollaria.


title: Tykkitorni

text: Tykkitorni on panssarilevyillä suojattu erillinen rakennelma, johon voidaan sijoittaa erilaisia ja -kokoisia tykkejä.


title: Tykkitorni

text: Tavallisimmin tykkitorni on valettu tai valmistettu panssariteräksestä tehdyistä levyistä, jotka on usein asennettu kaltevuuskulmaan, jotta osuvat ammukset kimpoaisivat sivuun. Tykkejä voi olla useita, tavallisin määrä on yhdestä kahteen.


title: Tykkitorni

text:
Tärkeä ominaisuus on se, että tykkitornia voidaan kääntää erityisen kääntölaitteen avulla vaakasuunnassa. Tämä lisää sen käyttökelpoisuutta olennaisesti kasemattiin verrattuna. Laivoissa siirryttiin jo 1800-luvulla kasemateista tykkitorneihin: kannelle asennettuihin tykkitorneihin voitiin asentaa suurempia tykkejä vaarantamatta aluksen vakautta kuin kyljissä oleviin kasematteihin.
Tässä kohdin käsitykset vaihtelivat oikeastaan valtioittain, mutta tykkitornin ylivertaisuus tuli tositilanteissa ilmi niin selkeästi, että sen läpimurto oli lopulta muotoseikka.


title: Tykkitorni

text: Myös panssarivaunuissa tykkitorni syrjäytti jo ensimmäisen maailmansodan aikana alkuperäisen kylkeen asennetun kasematin; vaunun liikkuvuus ja tasapaino paranivat olennaisesti ja painopistekohdalle sijoitettu tykki saattoi olla suurempi kuin alkuperäinen.


title: Tykkitorni

text: Suomalaiset ovat yhdistäneet panssarivaunut ja rannikkotykistön: eräs nykyisen rannikkopuolustuksen merkittävimpiä aseita on 100 mm tornikanuuna, joka on oikeastaan Venäjältä ostettu T-55-panssarivaunun tykkitorni; tornit ostettiin suoraan tehtaalta ilman vaunuosaa ja asennettiin kallioon louhitun bunkkerin päälle. Järjestelmä on osoittautunut käyttökelpoiseksi.


title: Tykkitorni

text: Suomessa on lisäksi säilynyt eräs maailman harvoista 305 mm kaksoistykkitorneista; se on sijoitettu Kuivasaareen Helsingin edustalle ja tasavuosi-itsenäisyyspäivinä sillä ammutaan kunnialaukauksia.


title: Tykkitorni

text: Maalle, tavallisimmin rannikkotykistöön, sijoitetuissa tykkitorneissa on yleensä oma itsenäinen varastotilansa ja tarvittaessa myös varavoimanlähde, jotta yksikkö toimii myös päävirran katketessa.


title: The Great Giana Sisters

text: The Great Giana Sisters on Rainbow Artsin vuonna 1987 julkaisema tasohyppelypeli Amigalle, Amstrad CPC:lle, Atari ST:lle ja Commodore 64:lle. Commodore 64 -version introssa pelin nimeksi mainitaan "The Great Gianna Sisters". Pelin kehitti Time Warp Productions. Pelin grafiikan suunnitteli Manfred Trenz, musiikin sävelsi Chris Hülsbeck. Commodore 64 -version on ohjelmoinut Armin Gessert.


title: The Great Giana Sisters

text: Vuonna 2005 pelistä julkaistiin matkapuhelinversio nimeltään "Armin Gessert's Giana Sisters". Sittemmin myös Nintendo DS:lle on julkaistu uudelleenlämmitelty versio vanhasta klassikosta nimellä Giana Sisters DS.


title: The Great Giana Sisters

text: "The Great Giana Sisters" muistuttaa vahvasti Nintendon "Super Mario Bros." -peliä. Commodore 64 -version kannessa oli jopa Nintendon peliä pilkkaava lause "The brothers are history" (). Vahvistamattoman huhun mukaan Nintendon uhattua Rainbow Artsia oikeustoimilla Rainbow Arts veti "The Great Giana Sistersin" myynnistä pian sen julkaisun jälkeen ja peruutti lisäksi ZX Spectrumille suunnitellun version julkaisemisen.


title: The Great Giana Sisters

text: Alkuperäiset kopiot pelistä ovat nykyään korkeissa hinnoissa keräilijöiden keskuudessa. Huolimatta pelin huonosta saatavuudesta videopelimarkkinoilla pelin luvaton kopiominen on vienyt sen nopeasti kulttimaineeseen. Krakkerit ovat myös muuntaneet pelin spritejä luodakseen Commodore 64:lle "ad hoc" -version "Super Mario Bros." -pelistä.